Briten Foto Galeri 4 (Maj Kasem Ogis 2017)\nOl Wok Blong Konstraksen\nLANWIS Afrikaans Albanian Arabic Armenian Azerbaijani Basque Batak (Toba) Bislama Catalan Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Fijian Finnish French Galician Georgian German Greek Hebrew Hungarian Icelandic Indonesian Isoko Italian Japanese Kinyarwanda Kirghiz Kirundi Korean Lingala Lithuanian Malay Malayalam Myanmar Ndebele (Zimbabwe) Norwegian Persian Polish Portuguese Portuguese (Portugal) Romanian Russian Serbian Serbian (Roman) Shona Silozi Slovenian Spanish Swahili Swedish Tahitian Telugu Thai Turkish Ukrainian Valencian Vietnamese Yoruba\nLong foto galeri ya, yu save luk olsem wanem wok blong bildim niufala branj ofis blong ol Witnes blong Jehova long Briten i gohed long manis blong Maj mo Ogis 2017.\n28 Maj 2017—Branj\nWan kontrakta i yusum bigfala trak blong pulum wan smol haos we i gat glas long fored blong hem, i kam long ples blong konstraksen. Haos ya oli putum long wan platfom antap we man i save stap long hem mo lukluk, hem i stap long ples blong konstraksen be i sef from wol i goraon long hem. Haos ya mo visita senta oli open fastaem long Mei 2017, mo long Ogis i gat bitim 17,000 visita we oli putum nem finis blong kam luk projek ya.\n29 Maj 2017—Residens F\nOl kontrakta oli yusum wan tower crane blong muvum wan bigfala simen blok we oli joenem finis olsem frem blong wan bigfala tebel i go long Residen F, hemia faswan haos we oli bildim. From we i gat plante spes raon long ol bilding ya, i isi mo i kwik blong putum ol simen blok ya long ol stret ples blong olgeta we i no nid blong tektekemaot mo joenem bakegen.\n7 Eprel 2017—Ol Residen\nOli stap wokem ol faef residen bilding semtaem. Long fored, ol kontrakta oli stap fasem ol waea bifo we oli kafsaedem simen blong fandesen blong Residen B. Biaen long raetsaed, oli stap pamem simen blong mekem slab blong flo blong Residen D. Biaen long lefsaed, tower crane i stap putum wan simen panel i rere blong eleveita i pas insaed mo ol step i go antap insaed long Residen E.\n19 Eprel 2017—Branj\nWan memba blong tim we oli stap wokem ol fiting i wok wetem wan tul long ples we tu plastik paep blong wota i joen. Oli mekem tufala joen ya i hot nao tufala plastik ya i melt, mo oli joenem tufala. Hem i yusum tul ya blong stretem saed blong ol plastik raon long joen ya, afta oli testem sipos i strong mo i gud. Oli yusum klosap fo kilometa (2 mi) blong ol paep ya blong wota.\n25 Eprel 2017—Ol Residen\nWan man i stap klinim wan niufala wotapruf kalvet. Oli wokem ol kalvet ya blong mekem se rod i save pas antap long rod blong wota mo mekem se wota blong ren i save ron i go long ol pul blong mekem se wota i no fulap olbaot long taem blong ren.\n28 Eprel 2017—Residen F\nWan hasban mo waef tufala i wok long tim blong akitek, tufala i stap makem ples we korido bambae i stap long hem, hemia long graon flo.\n5 Mei 2017—Ol Residen\nLong saed i go long is, yu save luk pija blong faef residen we oli stap wok long olgeta yet. Long Septemba, oli finisim ol simen frem blong ol haos ya, mo wok long ol wol insaed long Residen F (biaen long raetsaed) i stat, oli stat blong plasta mo pentem bilding ya. Long semtaem, ol man blong wok oli leftemap ol wol mo fitim ol windo blong Residen E (biaen lefsaed). Ol tim blong akitek, elektrik, fiting, mo skafolding oli rere blong wok long Residen B, C, D (long fored).\n18 Mei 2017—Ofis we i lukaot long wok ya\nRobert Luccioni, wan helpa long Pablising Komiti blong Hed Kampani mo we i ovasia blong Worldwide Design/Construction Department (WDC), i mekem wan tok we i stanap long Baebol blong leftemap tingting blong ol tim blong konstraksen. WDC i lukaot long wok blong disaenem mo bildim ol niufala branj ofis, blong mekem se wok i ron gud mo i no kakae tumas mane.\n25 Mei 2017—Branj\nOl wokman oli stap wokem simen slab blong flo blong haos we gas, kompiuta, mo olting blong elektrik bambae oli stap long hem. Long raetsaed, ol wokman oli stap yusum wan pam blong simen blong fulumap fandesen blong wan spesel fenis we i blong daonem noes we bambae i kamaot long ol samting insaed long haos ya.\n7 Jun 2017—Residen E\nWan tim blong akitek i lukluk bakegen long plan bifo we oli makem flo blong stanemap ol aean frem long hem.\n13 Jun 2017—Residen F\nWan man i stap stanemap ol aean frem blong ol wol aotsaed.\n22 Jun 2017—Residen E\nOli setemap skafolding raon long Residens E, blong ol tim oli save klaem mo wok long ol afsaed wol.\n11 Julae 2017—Residen F\nWan woman i stap pentem ol niufala windo long wan spesel pen blong protektem olgeta. Taem pen ya i drae i kam olsem wan plastik stika we i protektem ol windo ya taem oli stap wok, mo afta oli save karemaot taem wok i finis.\n13 Julae 2017—Residen F\nWan tim blong wokem ol samting i testem presa insaed long ol paep aninit long flo we i blong mekem rum i wom long wan residen. Afta we oli testem oli jenisim sam samting we oli mas jenisim, biaen oli save kafsaedem simen antap long ol paep ya.\n19 Julae 2017—Branj\nWan man i stap katem sam waelflaoa we nem blong hem turf long wan raonabaot aotsaed long men entrens blong branj. Flaoa i blokem ol rabis gras blong oli no gru. Hemia i givhan blong no spenem tumas taem mo paoa blong klinim ples ya we i stap klosap long wan bisi rod.\n1 Ogis 2017—Ofis\nWan man i stap yusum GPS blong mekem sevei. Hem i stap makem wan ples we bambae i kam entrens blong ofis. Hem i yusum wan pin blong makem ples ya, mo i pentem pin ya blong man i save luk klia. Pat blong haos ya bambae i gat wan kijin long hem mo tu oli disaenem wan eria insaed blong i save kam wan ples blong kakae mo wan ples blong miting. Biaen long hem, hemia ol residen.\n8 Ogis 2017—Ol Residen\nWan hasban mo waef i stap rerem ples blong kafsaedem simen blong wokem wan dren wota. Long biaen long tufala, hemia Residen E mo F, oli kavremap long ol plastik blong mekem we ol wok man i save gohed blong wok long ol manis blong kolkol taem.\n9 Ogis 2017—Branj\nWan man i stap lanem olsem wanem blong yusum wan masin blong leftemap ol samting. Oli yusum masin ya blong leftemap ol blok ston we wanwan long olgeta i hevi olsem 70 kilo (154 lbs). Taem oli putum ol blok ston ya long stret ples blong olgeta, ale oli kafsaedem simen long saedsaed blong olgeta blong i holem olgeta i stap gud.\n16 Ogis 2017—Branj\nTaem oli pulum wan paep blong wota i go long ol stret ples blong hem, wan memba blong tim i mas holem paep ya i ben long stret ples blong hem. I gat klosap faef kilometa (3 mi) blong ol paep blong wota we oli nidim blong yusum long niufala branj ofis ya.\n22 Ogis 2017—Residen E\nWan memba blong tim we i wok long aotsaed blong haos i stap katem ol brikis wetem wan drop daon elektrik so. Oli yusum ol haf brikis ya blong wokem wan naesfala paten blong ol brikis we nem blong hem Flemish bond. Mo bambae oli wokem ol wol long ol en blong ol residen bilding long spesel paten ya. Bambae oli nidim bitim 300,000 brikis blong flasem ol haos ya.\nInglan Foto Galeri 5 (Septemba 2017 Kasem Februari 2018)\nInglan Ol Foto (Septemba 2016 Kasem Februari 2017)\n“Yumi Nidim Ol Woman Long Konstraksen”


2 Mo tu, i olsem we yufala i ded finis from ol rong mo ol sin blong yufala, be God i mekem yufala i laef. 2 Bifo, yufala i stap mekem ol samting ya nao, blong folem ol man blong wol* ya, mo blong folem rula blong win ya we i stap kontrolem ol man. Win ya nao i stap wok naoia long ol man we oli no obei long God. 3 Yes, bifo yumi evriwan yumi olsem ol man ya, from we yumi mekem ol samting we bodi nomo i wantem, mo yumi folem prapa tingting blong yumi. Stat long taem we yumi bon, yumi tu yumi olsem ol narafala man we kros blong God bambae i kasem olgeta. 4 Be God i gat bigfala sore, mo from bigfala lav blong hem, hem i lavem yumi, 5 nao hem i mekem yumi laef mo yumi joen long Kraes. Hem i kaen long yufala nao hem i sevem yufala. 6 Hem i mekem yumi laef wetem Kraes Jisas, mo i mekem yumi sidaon wetem hem long heven from we yumi joen wetem hem. 7 God i mekem olsem blong mekem se long niufala wol* we i kam, bambae hem i mekem ol gudfala samting long yumi ya we yumi joen long Kraes Jisas. Hem i mekem olsem blong soemaot we hem i kaen tumas long yumi. 8 God i kaen tumas, nao hem i sevem yufala from we yufala i bilif. I no yufala we i mekem se samting ya i kamaot, be hemia wan presen blong God. 9 Yes, samting ya i no kamaot from ol wok we man i mekem, olsem nao bambae i no gat man i save tok flas from. 10 Yumi olsem wan wok we God i mekem, mo from we yumi joen long Kraes Jisas, hem i wokem yumi blong yumi save mekem ol gudfala wok, hemia ol wok we hem i jusum bifo finis blong yumi mekem. 11 From samting ya, yufala i mas tingbaot se olgeta we ol man oli mekem “sakomsaes” long olgeta, oli stap singaot yufala ol man blong ol narafala neson, se “ol man we oli no sakomsaes.” 12 Long taem ya, yufala i no gat Kraes, yufala i stap afsaed long neson blong Isrel, yufala i no pat long kontrak ya we i joen long promes, yufala i no gat hop long wol ya mo yufala i no gat God. 13 Fastaem, yufala i stap longwe long God, be naoia from we yufala i joen long Kraes Jisas, blad blong hem i mekem se yufala i kam klosap long hem. 14 Kraes nomo i mekem we yumi gat pis. Hem i mekem we tufala grup ya i kam wan, mo hem i brekemdaon stonwol we i stap long medel blong tufala grup ya. 15 Kraes i yusum bodi blong hem blong tekemaot samting we i mekem se tufala grup ya i enemi, hemia Loa blong Moses wetem olgeta oda blong hem. Hem i mekem olsem blong tufala grup ya we i joen long hem, tufala i kam wan niufala man. Mo hem i mekem olsem blong i gat pis. 16 Mo from we hem i ded long pos,* hem i mekem tufala grup ya tufala i fren wetem God, nao tufala i kam olsem wan bodi nomo, from we bodi blong hem i kilimaot samting we i mekem se tufala i enemi. 17 Mo hem i kam talemaot gud nius blong pis long yufala ya we yufala i stap longwe, mo long olgeta ya we oli stap klosap, 18 from we hem nao i mekem se rod i open blong tufala grup ya i kam long Papa, we wan spirit nomo i lidim tufala. 19 Taswe, naoia yufala i no moa strenja, mo yufala i no man blong narafala ples. Be yufala i sitisen wetem ol tabu man, mo yufala i memba blong famle blong God. 20 Mo yufala i olsem ol ston we God i bildim antap long ol aposol mo ol profet we oli olsem fandesen, mo Kraes Jisas i bigfala ston long kona blong fandesen ya. 21 From Kraes, olgeta haf blong bilding ya oli joen gud, mo oli kam gud gogo oli kam wan haos tempol we i tabu, i blong Jehova.* 22 Mo from we yufala tu i joen wetem Kraes, God i joenem yufala wetem ol narafala ya, mo i bildim yufala, yufala i kam wan haos we hem i stap long hem, from we spirit blong hem i stap long ples ya.


TEN SAMTING BLONG TINGBAOT TAEM YU STAP SETEMAP WAN KAMPANI – Paw The Law\nPaw The Law > Blog > Bislama Articles > TEN SAMTING BLONG TINGBAOT TAEM YU STAP SETEMAP WAN KAMPANI\nTEN SAMTING BLONG TINGBAOT TAEM YU STAP SETEMAP WAN KAMPANI\nWan kampani hemi setap blong mekem bisnis long ples we hemi stap long hem. Man we i setemap kampani ia bae hemi mas rejistarem mo ranem folem loa blong ples ia. I gud blong setemap wan kampani from hemi wan gudfala wei blong mekem mani o statem ol projek.\nI gat fulap samting we yu nid blong lukluk taem yu wantem statem kampani blong yu. Be long ples ia bae yumi lukluk long ten impoten samting we yu nid blong save bifo yu setemap wan kampani:\nLoa i luksave wan kampani olsem wan ligel bodi we existens blong hem i seperet long olgeta we oli setemap olsem ol ona/ memba/ sheholda mo darekta. Hemia i minim se:\nKampani ia i save mekm ol agrimen wetem ol narafala man mo sapos kampani i no wok folem loa be hemi save pass long Kot o hemi save passem man long Kot tu. Hemi impotan blong save se ol aset mo kaon blong kampani i no mix wetem ol asset mo kaon blong ol ona/ memba/ sheholda.\nBisnis i no stop taem taem wan ona/ memba/ shaholda i jenis o i ted.\nWan kampani i setap folem ol rikwaemen blong loa. Bifo yu statem wan kampani yu mas lukaotem wan nem (wan nem we yu save yusum), afta yu mas faelem wan memorandum blong asosiesen ( hemia i givim namba blong ol direkta, mani blong kampani mo i talem tu wanem we kampani i no save mekem), atikel blong asosiesen mo ol bae loa we i provaedem intenal manejmen blong kampani.\nYu save setemap wan Kampani blong i mekem profit o no-profit. Hemi impoten blong faenemaot sapos yu wantem ranem wan kampani olsem wan bisnis intapraes or wan non-profit from i gat ol difren rikwaemen blong folem taem yu wantem setemap wan taep blong kampani. Antap long rejistrasen mo rikwaemen blong setemap wan kampani i gat anuel faeling we yu mas pem wetem ol asosieted kosts. Ol kosts ia oli no sas tumas be hemi impoten blong save wetaem yu nid blong mekem ol pemen ia. I gat ol penalti sapos yu mekem faeling let o Rejistra blong Kampani i save sakemaot kampani blong yu long list blong ol kampani.\nSheholda/ memba oli ol ona blong kampani. Long kontex blong “ ol profit kampani” olgeta nao oli putum mani o aset long wan kampani mo oli gat wan membaship we oli kolem “ shea”. I gat ol difren taep blong klass blong shea we oli difaenem long memorandum/ atikel blong assosiasen. Wan sheholda i gat tu raet: wan blong apoentem ol direkta, mo narawan blong Kolectem ol dividen long ol profit. Sapos yu wantem limitim ol narafala sheholda blong dil wetem ol shea ( includim olsem wanem blong salem/ transferem) yu mas saenem wan sheholda agrimen. Ol sheholda oli mas gat wan miting evri yia mo rikodem minit blong miting blong olgeta.\nWan kampani i mas gat wan o fulap darekta mo wan sekretari. Ol darekta ia oli risponsibol blong kontrolem kampani mo tekem ol man blong wok long bisnis. Ol darekta ia oli mas gat miting oltaem mo sapos oli tekem sam desisen be sekretari i mas rikodem. Ol darekta oli mas mekem ol desisen we oli blong gud blong kampani.\nYu mekem sua se yu save gud ol rikwaemen blong setemap wan kampani mo save olsem wanem blong lukaotem ol akaon blong kampani long bank mo yu mas gat gufala relesenship wetem bank blong yu.\nYu mekem sua se yu gat wan akaonten from loa i rikwarem kampani blong faelem tax long ol profit we hemi mekem long wan yia. Yu save askem blong oli ridiusum tax blong yu from ol expensis we yu mekem. Hemia bae i mekem amaont blong dividen blong sherem i go antap. Hemia hemi wan gudfala saet blong wan kampani comperem long wan sole treda. Sapos yu wan sole treda bae yu no save askem blong oli ridisum tax blong yu from ol expensis we yu mekem. Hemi gud blongprojectem badjet blong bisnis blong yu olsem yu save luk sapos save rejista from VAT.\nFaenemaot evri loa we i dil wetem taep blong bisnis we yu wantem setemap blong save sapos yu nidim eni laesens, agrimen mo pemisen.\nFaenemaot sapos bisnis blong yu i gat eni benefit, diskaon, rifan blong luksave sapos bisnis blong yu bae i mekem wan win o wan luss.\nYu mas tingbaot blong rejistarem logo o nem we yu wantem yusum long bisnis blong yu. Olsem taem narafala man i yusum nem o logo blong bisnis blong yu be yu save passem hem long Kot from.\nOl poen ia oli save helpem yu blong statem wan bisnis, be yu mas asksem tingting long ol profesonel blong bisnis blong oli givim yu moa advaes long saet blong setemap wan bisnis we i save helpem yu blong gat wan wan gudfala kampani.


Jenesis 36 | Baebol Long Intenet | Niu Wol Translesen\nOlgeta we oli kamaot biaen long Esao (1-30)\nOl king mo ol jif blong Edom (31-43)\n36 Hemia stori blong Esao we hem i Edom.+ 2 Esao i tekem tu woman Kenan blong tufala i kam waef blong hem, nem blong tufala Ada+ mo Oholibama. Ada ya i gel blong Elon we i wan laen blong Het,+ mo Oholibama+ i gel blong Anaha mo i smol bubu blong Jibeon we i blong Hivi. 3 Mo Esao i tekem Basemat+ tu blong i kam waef blong hem. Basemat ya i gel blong Ismael mo i sista blong Nebaeot.+ 4 Nao Ada i bonem wan boe blong Esao we nem blong hem Elifas. Mo Basemat i bonem Rehuel, 5 mo Oholibama i bonem Jehus, Jalam, mo Kora.+ Hemia ol boe blong Esao we oli bon long kantri ya Kenan. 6 Biaen Esao i tekem ol waef blong hem, ol boe mo ol gel blong hem, ol man* we oli stap long haos blong hem, olgeta animol blong hem, mo ol sas samting we hem i kasem+ long kantri ya Kenan, mo hem i go stap long wan narafala kantri longwe long brata blong hem Jekob.+ 7 Hem i mekem olsem from we ol samting blong hem mo Jekob oli plante tumas, nao i no moa gat inaf spes blong olgeta, mo ples we oli stap long hem* i no naf long evri animol blong tufala. 8 Taswe Esao i go stap long rijen blong ol hil blong Seiri.+ Narafala nem blong Esao hemia Edom.+ 9 Hemia stori blong Esao, we i papa blong ol man Edom we oli stap long rijen blong ol hil blong Seiri.+ 10 Hemia nem blong ol boe blong Esao: Elifas, we mama blong hem Ada we i waef blong Esao. Rehuel, we mama blong hem Basemat we i waef blong Esao.+ 11 Ol boe blong Elifas, i gat Teman,+ Omara, Jefo, Gatam mo Kenas.+ 12 Elifas we i boe blong Esao i gat wan narafala woman we nem blong hem Timna. Sam taem biaen, woman ya i bonem wan boe blong Elifas we nem blong hem Amalek.+ Hemia nao ol boe blong Ada, waef blong Esao. 13 Hemia ol boe blong Rehuel: Nahat, Jeraha, Samah, mo Misaha. Olgeta ya oli ol boe blong Basemat,+ waef blong Esao. 14 Hemia ol boe blong Esao we waef blong hem Oholibama we i gel blong Anaha mo i smol bubu blong Jibeon, i bonem: Jehus, Jalam mo Kora. 15 Hemia ol boe blong Esao we oli jif.*+ Long ol boe blong Elifas we i fasbon blong Esao, i gat Jif Teman, Jif Omara, Jif Jefo, Jif Kenas,+ 16 Jif Kora, Jif Gatam, mo Jif Amalek. Hemia nao ol jif we oli kamaot long Elifas+ long kantri ya Edom. Olgeta ya oli ol boe blong Ada. 17 Hemia ol boe blong Rehuel we i boe blong Esao: Jif Nahat, Jif Jeraha, Jif Samah, mo Jif Misaha. Hemia nao ol jif we oli kamaot long Rehuel long kantri ya Edom.+ Olgeta ya oli ol boe blong Basemat, waef blong Esao. 18 Mo hemia ol boe blong Oholibama we i waef blong Esao: Jif Jehus, Jif Jalam, mo Jif Kora. Hemia nao ol jif we oli kamaot long Oholibama we i gel blong Anaha mo i waef blong Esao. 19 Hemia nao ol boe blong Esao mo ol jif blong olgeta. Esao ya hem i Edom.+ 20 Seiri i wan man Horaet we i stap long kantri ya, mo hemia ol boe blong hem:+ Lotan, Sobal, Jibeon, Anaha,+ 21 Dison, Eja, mo Disan.+ Olgeta ya oli ol boe blong Seiri mo oli jif blong ol man Horaet, long kantri ya Edom. 22 Ol boe blong Lotan, i gat Hori mo Heman, mo sista blong Lotan hemia Timna.+ 23 Hemia ol boe blong Sobal: Alvan, Manahat, Ebal, Sefo, mo Onam. 24 Hemia ol boe blong Jibeon:+ Aea mo Anaha. Hemia sem Anaha ya we i faenem springwota ya we i hot, taem hem i stap lukaot long ol dongki blong papa blong hem Jibeon long draeples. 25 Hemia ol pikinini blong Anaha, i gat Dison mo Oholibama we i gel blong Anaha. 26 Hemia ol boe blong Dison: Hemdan, Esban, Itran, mo Keran.+ 27 Hemia ol boe blong Eja: Bilhan, Sahavan, mo Akan. 28 Hemia ol boe blong Disan: Uj mo Aran.+ 29 Hemia ol jif blong ol man Horaet: Jif Lotan, Jif Sobal, Jif Jibeon, Jif Anaha, 30 Jif Dison, Jif Eja, mo Jif Disan.+ Hemia nao ol jif blong ol man Horaet we oli stap long kantri ya Seiri. 31 Hemia nem blong ol king we oli rul long kantri ya Edom.+ Long taem ya ol man Isrel oli no gat king blong olgeta yet.+ 32 Bela we i boe blong Beo i rul long Edom, mo nem blong bigfala taon we hem i stap long hem, hemia Dinaba. 33 Taem Bela i ded, Jobab i rul long ples blong hem. Jobab ya i boe blong Jeraha we i wan man Bojeraha. 34 Taem Jobab i ded, Husam i rul long ples blong hem. Husam ya i wan laen blong Teman. 35 Taem Husam i ded, Hadad i rul long ples blong hem, mo nem blong bigfala taon we hem i stap long hem, hemia Avit. Hadad ya i boe blong Bedad, mo hem nao i bin winim ol man Midian+ long teritori blong Moab. 36 Taem Hadad i ded, Samlaha we i blong Masreka i rul long ples blong hem. 37 Taem Samlaha i ded, Saol i rul long ples blong hem. Saol ya i blong Rehobot, wan taon we i stap klosap long Reva. 38 Taem Saol i ded, Balanan we i boe blong Akboro, i rul long ples blong hem. 39 Taem Balanan we i boe blong Akboro i ded, Hadar i rul long ples blong hem, mo nem blong bigfala taon we hem i stap long hem, hemia Pao. Waef blong Hadar nem blong hem Mehetabel we i gel blong Matred, mo i smol bubu blong Mesahab. 40 Hemia nem blong ol jif we oli kamaot long Esao, folem famle blong olgeta mo ples blong olgeta: Jif Timna, Jif Alvaha, Jif Jetet,+ 41 Jif Oholibama, Jif Elaha, Jif Pinon, 42 Jif Kenas, Jif Teman, Jif Mibsara, 43 Jif Magdiel, mo Jif Iram. Hemia nao ol jif blong Edom folem vilej blong olgeta long kantri ya we oli tekem i blong olgeta.+ Esao ya i papa blong ol man Edom.+\n^ NT: “stap olsem ol man blong narafala kantri.”\n^ PT: “seik.” Wan seik i wan jif blong traeb.


UrodaModaFitness i zdrowieKlub EkspertekKonkursyLifestyleKuchniaMiłośćDzieckoŚwiat kobietHoroskopyAlbumyWideow-spodnicy.plSekret witalności\tStyl gwiazdModne dodatkiModa wideoNajnowsze trendyPokazy modyGotowe stylizacje\tStrona główna / Moda / Devota & Lomba: wiosna - lato 2012\tDevota & Lomba: wiosna - lato 2012\nzdjęć 4151 odsłon\tZdjęcia możesz przewijać za pomocą strzałek na klawiaturze\n12\t16 . Devota & Lomba: wiosna - lato 2012\n17 . Devota & Lomba: wiosna - lato 2012\n18 . Devota & Lomba: wiosna - lato 2012\n19 . Devota & Lomba: wiosna - lato 2012\n20 . Devota & Lomba: wiosna - lato 2012\n21 . Devota & Lomba: wiosna - lato 2012\n22 . Devota & Lomba: wiosna - lato 2012\n23 . Devota & Lomba: wiosna - lato 2012\n24 . Devota & Lomba: wiosna - lato 2012\n25 . Devota & Lomba: wiosna - lato 2012\n26 . Devota & Lomba: wiosna - lato 2012\n27 . Devota & Lomba: wiosna - lato 2012\n28 . Devota & Lomba: wiosna - lato 2012\n29 . Devota & Lomba: wiosna - lato 2012\nPokaż/ukryj miniatury\t©Image.net


Revelesen 11 | Baebol Long Intenet | Niu Wol Translesen\nTu witnes (1-13)\nWerem ol klos we oli wokem long selbag mo i talemaot ol profet tok blong wan taosen tu handred sikisti dei (3)\nKilim mo no berem (7-10)\nLaef bakegen afta long tri dei haf (11, 12)\nSeken trabol i kamtru finis, nambatri trabol i stap kam (14)\nNamba seven trampet (15-19)\nKingdom blong Masta blong yumi mo blong Kraes blong hem (15)\nBambae oli spolem ol man ya we oli stap spolem wol (18)\n11 Nao mi kasem wan stik we i olsem wan longfala rula, mo wan voes i talem long mi se: “Yu girap, yu go long haos tempol blong God, yu makem ol rum* ya we oli tabu mo olta, mo yu kaontem olgeta we oli stap mekem wosip long ples ya. 2 Be yad we i stap raonabaot long hem, yu livim i stap mo yu no makem, from we ples ya i go finis long ol man blong ol narafala neson, mo bambae olgeta ya oli stap purumbut long taon ya we i tabu, blong foti tu manis. 3 Mi bambae mi sanem tu witnes blong mi, we tufala i putum ol klos we oli wokem long selbag, blong tufala i talemaot ol profet tok blong wan taosen tu handred sikisti dei.” 4 Tufala ya i minim tufala oliftri, mo tufala ples blong putum laet, mo tufala i stap stanap long fored blong Masta blong wol. 5 Sipos ol enemi oli wantem spolem tufala, faea bambae i kamaot long maot blong tufala, i bonem olgeta. Hemia nao samting we bambae i hapen long man we i wantem spolem tufala. 6 Tufala ya i gat paoa blong blokem skae* blong i no gat ren long taem ya we tufala i stap talemaot profet tok. Mo tufala i gat paoa blong tanem ol wota i kam blad, mo blong mekem ol defdefren kaen sik i kam spolem wol. Tufala i save mekem ol samting ya enitaem nomo, olsem we tufala i wantem. 7 Taem tufala witnes ya i finisim wok blong tufala, bigfala wael anamol we i kamaot long bigfala hol ya we i godaon we i godaon, bambae i faet agensem tufala, i winim tufala, mo i kilim tufala i ded. 8 Mo bambae dedbodi blong tufala i stap long bigrod blong bigfala taon ya we Sodom mo Ijip, tufala i pija blong hem. Long taon ya nao, ol man oli nilim Masta blong tufala i ded long wan pos. 9 Mo long tri dei haf, olgeta grup blong man, mo ol man blong olgeta kantri, mo blong olgeta laen, mo blong olgeta lanwis, bambae oli stap lukluk dedbodi blong tufala. Mo bambae oli no letem ol man oli berem tufala. 10 Mo olgeta we oli stap long wol, oli glad tumas mo oli mekem lafet, mo bambae oli givgivim presen long olgeta from we tufala profet ya, tufala i stap mekem olgeta oli harem nogud. 11 Biaen long tri dei haf ya, paoa blong laef* we i kam long God i go insaed long tufala, nao tufala i stanap. Mo olgeta we oli luk samting ya, oli fraet tumas. 12 Nao tufala i harem wan bigfala voes i kamaot long heven, i talem long tufala se: “Yutufala i kam antap long ples ya.” Nao stret long fes blong ol enemi blong tufala, wan klaod i tekem tufala i go antap long heven. 13 Nao stret long taem ya, graon i seksek bigwan. Nao wan haf blong bigfala taon ya i brobrok, naen haf blong hem i stap, mo i gat seven taosen man oli ded. Mo ol narafala man we oli laef i stap oli fraet tumas, nao oli stap leftemap nem blong God we i stap long heven. 14 Seken trabol ya i kamtru finis, be !yu luk! nambatri trabol i stap kam kwiktaem nomo. 15 Namba seven enjel i blo long trampet long hem. Nao olbaot long heven, mi harem we olgeta oli stap singaot bigwan, oli talem se: “Kingdom blong wol i kam Kingdom blong Masta blong yumi mo blong Kraes blong hem, mo hem bambae i rul oltaem gogo i no save finis.” 16 Nao ol twanti fo elda ya we oli stap sidaon long jea blong olgeta long fored blong God, oli bodaon we fes blong olgeta i kasem graon, mo oli wosipim God, 17 oli talem se: “Jehova* God, yu yu gat olgeta paoa, mo yu yu stap we yu stap, mo yu stap fastaem, bifo olgeta. Mifala i talem tangkiu long yu, from we yu yusum bigfala paoa blong yu, mo yu stat blong rul. 18 Be ol neson oli kros tumas, mo yu tu yu kam kros, mo stret taem i kam blong yu jajem ol dedman, mo blong givim pei long ol profet we oli slef blong yu, mo long ol tabu man, mo long olgeta we oli fraet gud long nem blong yu, mo long olgeta we oli no gat nem, mo long olgeta we oli haeman, mo blong spolem ol man ya we oli stap spolem wol.” 19 Nao haos tempol blong God long heven i open, mo mi luk bokis blong kontrak blong hem insaed long hem. Nao laetning i laet long skae, tanda i faerap, mo graon i seksek, mo ol bigbigfala ston blong aes oli folfoldaon, mo mi harem ol voes.\n^ Hemia Rum we i Tabu, mo Rum We i Tabu We i Tabu.\n^ NT: “heven.”\n^ NT: “spirit blong laef.”


1 Mo nao i bin hapen se afta taem we Alma i bin finisim toktok blong hem long ol man blong jos, we i bin stanap long bigtaon blong Sarahemla, hem i bin odenem ol pris mo ol elda, hemi bin putum han blong hem long hed blong olgeta folem oda blong God, blong lidim mo lukaotem jos.\n2 Mo i bin hapen se, olgeta evriwan we i no blong jos be oli bin sakem ol sin blong olgeta, oli bin kasem baptaes blong sakem sin, mo oli bin akseptem olgeta i kam insaed long jos.\n3 Mo i bin hapen se, olgeta evriwan we oli blong jos we oli no sakem ol fasin nogud blong olgeta mo putum tingting blong olgeta i stapdaon long fored blong God—Mi minim olgeta we oli gat hae tingting tumas long hat blong olgeta—ol semfala man ia oli sakemaot olgeta, mo nem blong olgeta oli bin tekemaot, mekem se oli no kaontem nem blong olgeta wetem nem blong olgeta we i stret.\n4 Mo olsem ia nao oli stat blong stanemap oda blong jos long bigtaon blong Sarahemla.\n5 Nao mi wantem blong yufala i mas andastanem se evri man i save kasem toktok blong God, se oli no blokem eni man blong oli save kam tugeta blong harem toktok blong God.\n6 Be God i bin givim komanmen long ol pikinini blong hem, se oli mas kam tugeta plante taem, mo joen tugeta blong livim kakae mo prea strong long saed blong gudfala laef blong ol sol blong olgeta ia we oli no bin save God.\n7 Mo nao i bin hapen se, taem Alma i bin mekem ol rul ia hem i bin aot long olgeta, yes, long jos we i bin stap long bigtaon blong Sarahemla, mo i go long is blong reva blong Saedon, i go long vale blong Gidion, we oli bin mekem wan bigtaon, we oli singaotem se bigtaon blong Gidion, we i stap long vale we oli singaotem Gidion. Oli singaotem ples ia folem nem blong man ia we Nehor i bin kilim hem i ded wetem naef blong faet.\n8 Mo Alma i bin go mo i bin stat blong talemaot toktok blong God long jos we i bin stanap long vale blong Gidion, folem revelesen blong trutok blong toktok we ol bubu blong hem oli bin talemaot, mo folem spirit blong profesi we i bin stap long hem, folem testemoni blong Jisas Kraes, Pikinini blong God, we bae i kam blong pemaot man blong hem long ol sin blong olgeta, mo tabu oda we oli bin singaotem hem long hem. Mo olsem ia nao oli bin raetem. Amen.


storian smol: Yumi stadi long buk ya Mak - 2\nKing ya we God i promes, hem nao i kam\n2.1 Promes we i stap long Ol Testamen\nAfta long fasfala ves, Mak i talemaot wantaem se samting ya i kamtru stret olsem we oli bin talem long Ol Testeman. Mak 1:2 i kamaot long Malakae 3:1 mo Mak 1:3 i kamaot long Aesea 40:3. Nao, yumi mas luklukgud long Ol Testeman blong kasemgud mining blong ol samting ya.\nRidim Malakae 3:1-5\n?Wanem nao bambae i kamtru?\nRidim Aesea 40:1-5, 9-11 ?Wanem nao bambae i kamtru?\nYumi save samaraesem ol ves ya olsemia:\n"Bambae wan man i kam mo wok blong hem i blong mekemrere rod blong Masta i kam" (Mal 3:1; Aes 40:3-4).\nBiaen, bambae Masta i kam. Masta ya, hem i God hem wan (Aes 40:9-10). Bambae hem i go long ol man blong hem, mo long Tabu haos blong hem (Mal 3:1) Mo wok blong hem i blong jajem olgeta (3:3), fofogivim olgeta (Aes 40:1-2), blong sevem olgeta, mo blong rul ova long olgeta, olsem wan King (Aes 40:9-10). Nao Mak i talem ol samting ya blong givhan long yumi blong yumi save huia man ya Jon, mo huia man ya Jisas.\n2.2 Man blong mekemrere rod, hem nao i kam\nNao ves fo i stat olsemia:\n"Nao, biaen, Jon i kamtru long draeples…" (Mak 1:4)\nJon i kam. Hemia nao man blong mekemrere rod blong Masta.\nRidim Mak 1:4-8. ?Jon i mekemrere rod blong Masta olsem wanem?\nRidim Mak 1:4-8. ?Jon i talemaot wanem long saed blong man ya we bambae i kam?\nJon hem i stap singaotem ol man Isrel blong oli tanem tingting blong olgeta. Hem i stap mekemrere olgeta blong olgeta oli tekem man ya we bambae i kam. Hem i talem se man ya i hae moa bitim hem, mo bambae hem i baptaesem olgeta long Tabu Spirit. Tok ya ‘baptaes’ hem i minim se ‘wasem’. Hem i promes se man ya bambae hem i wasem olgeta long Tabu Spirit. Bambae olgeta oli klin.\nYu ridim 2 King 1:7-8 mo skelem wetem Mak 1:6. Yumi luk se Jon i olsem profet Elaeja. (?Huia man ya Elaeja? Traem luk long 1 King 17-21). Nao hem i impoten tumas. Long Malakae 4:5-6 i talem se bambae profet Elaeja i kamtru bakegen mo biaen, bigfala dei blong God bambae i kamtru. Nao, ves ya i givhan long yumi blong luksave se Jon hem i Elaeja ya we bambae hem i kambak samtaem. Bae yumi no tingting strong long samting ya naoia, be hem i wan samting blong putum i stap long tingting blong yu, mo bambae yumi jes lukluk long hem bakegen.\nFrom ol samting ya, taem yumi luk se Jon i kam, mo yumi luksave se hem i man ya blong mekemrere rod blong Masta, ?Wanem nao yumi tingting se bambae i kamtru biaen?\n2.3 Masta i kam\nNao wantaem nomo, Mak i talem se,\n"Nao long taem ya, Jisas […], i kam…" (Mak 1:9)\nJisas hem i jes kam biaen long man ya we hem i mekemrere rod blong Masta i kam.\n?From samting ya, huia, man ya, Jisas?\nNao Jon i baptaesem Jisas, mo hem i luk Tabu Spirit i kamdaon long hem olsem wan sotleg, mo oli harem Papa God i talem se, Yu yu pikinini blong mi we mi lavem yu tumas. Mi mi glad tumas long yu. (Mak 1:11)\nNao ol tok ya God i talemaot finis long Ol Testeman, mo bakegen, tok ya blong Ol Testeman i givhan long yumi blong yumi save se huia man ya Jisas, mo wanem nao wok blong hem.\n‘Yu yu pikinini blong mi’ i kamaot long Ol Sam 2:7. Long ples ya God i stap tok long wan man we bambae hem i putumap i kam King. Mo, long King ya hem i talem se, yu yu pikinini blong mi.\n‘Mi Mi glad tumas long yu’ i kamaot long Aesea 42:1 we God i tok long wan man blong wok blong hem. Mo Aesea i talem se wok blong man ya i blong tekem ol man Isrel, oli kambak oli wan bakegen mo blong sevem ol man long wol (49:1-7) mo bambae Hae God i putum ol sin blong yumi evriwan i go long hem mo ded blong hem i wan sakrefaes blong tekemaot ol sin blong ol man (53:6, 10).\nFrom ol samting ya, huia man ya, Jisas?\nNao, afta we Jon i baptaesem Jisas, wantaem nomo Spirit ya i lidim Jisas i go long draeples mo Setan i kam i traem hem blong mekem hem i foldaon. Setan i no wantem se Jisas i mekem wok blong hem. Setan i traem Jisas blong mekem hem i foldaon, i no mekem wok blong hem. Be Jisas i winim Setan. Hemia wan narafala stamba tingting we i kamtru long buk ya we Mak i raetem.\n2.4 Masta i statem wok blong hem\nAle, wok blong Jon i finis, Jisas i statem wok blong hem. Hem i talem se,\n“Taem blong hem i stret nao. Taem blong God i kam King blong olgeta man long wol i kam klosap finis. Yufala i mas tanem tingting blong yufala, yufala i mas bilif long gud nius ya.” (Mak 1:15)\nAle yu tingbaot tok ya blong Jisas. ?Taem blong wanem i stret nao?\n?Huia man ya, Jisas?\n?Yu yu bilif long gud nius ya?\n?Olsem wanem? ?Long laef blong yu Jisas i King?


Jenesis 45 | Baebol Long Intenet | Niu Wol Translesen\nJosef i talemaot hem long olgeta (1-15)\nOl brata blong Josef oli gobak blong tekem Jekob (16-28)\n45 Nao Josef i no moa save kontrolem filing blong hem long fored blong ol man blong wok blong hem.+ Ale hem i singaot bigwan i go long olgeta se: “!Yufala evriwan i aot!” Ale taem hem nomo wetem ol brata blong hem oli stap, hem i talemaot hem long olgeta.+ 2 Biaen hem i krae bigwan nao ol man Ijip oli harem, mo olgeta long haos blong Fero tu oli harem. 3 Nao Josef i talem long ol brata blong hem se: “Mi ya Josef. ?Papa blong mi i laef yet?” Be ol brata blong hem oli sek nao oli no save talem wan samting. 4 Nao Josef i talem long ol brata blong hem se: “Plis, yufala i kam klosap long mi.” Ale oli kam klosap long hem. Nao hem i talem se: “Mi mi Josef, brata blong yufala we yufala i bin salemaot hem long ol man Ijip.+ 5 Be yufala i no mas harem nogud, mo yufala i no mas blemem yufala from we yufala i salemaot mi. God nao i sanem mi mi kam fastaem long yufala, blong mi save sevem laef blong ol man.+ 6 Hemia seken yia nomo we kakae i sot long kantri ya,+ be i gat faef yia i stap yet we ol man bambae oli no plao mo oli no havest. 7 God i wantem sevem laef blong yufala long fasin ya we yumi evriwan i sapraes tumas long hem, blong mekem se wan smol haf blong yufala i laef yet+ long wol ya,* taswe hem i sanem mi mi kam fastaem long yufala. 8 Tru God nao i sanem mi mi kam long ples ya, be i no yufala. Hem i mekem olsem blong oli save putumap mi blong mi kam nambawan advaesa* blong Fero, mo blong mi bos long evri samting long haos blong hem, mo blong mi kam rula long olgeta ples long Ijip.+ 9 “Yufala i gobak kwiktaem long papa blong mi, mo yufala i talem long hem se: ‘Hemia samting we boe blong yu Josef i talem: “God i putumap mi blong mi kam masta blong olgeta ples long Ijip.+ Yu hariap, yu kamdaon blong luk mi.+ 10 Yu mas stap long ples ya Gosen,+ yu wetem ol boe blong yu, ol smol bubu blong yu, olgeta animol blong yu, mo evri samting we yu gat, olsem nao bambae yu stap klosap long mi. 11 Long ples ya bambae mi stap givim kakae long yu, from we kakae bambae i sot blong faef yia bakegen.+ Sipos yu no kam, yu wetem olgeta we oli stap long haos blong yu, bambae yufala i hanggri, mo bambae yu lusum evri samting we yu gat.”’ 12 Yufala wetem brata blong mi Benjamin, yufala evriwan i luk wetem ae blong yufala se mi nao mi stap toktok wetem yufala.+ 13 Yufala i mas tokbaot long papa blong mi bigfala ona we mi kasem long Ijip, mo yufala i tokbaot evri samting we yufala i luk. Naoia yufala i hariap, yufala i go tekem papa blong mi i kamdaon long ples ya.” 14 Nao Josef i putum han blong hem i goraon long brata blong hem Benjamin mo i krae, mo Benjamin tu i putum han blong hem i goraon long nek blong Josef, mo i krae.+ 15 Biaen Josef i kis long olgeta brata blong hem mo i krae. Afta, ol brata blong hem oli toktok wetem hem. 16 Nao nius i kamtru long haos blong Fero se: “!Ol brata blong Josef oli kam!” Fero mo ol man blong wok blong hem oli glad long samting ya. 17 Nao Fero i talem long Josef se: “Yu talem long ol brata blong yu se oli mas putum ol bag kakae blong olgeta long ol animol blong olgeta, mo oli go long Kenan, 18 mo oli mas tekem papa blong yufala i kam long ples ya, wetem olgeta man we oli stap long haos blong olgeta. Bambae mi givim long olgeta, ol gudfala samting we i stap long kantri ya Ijip, mo bambae oli kakae ol nambawan kakae we oli gru long ples ya.+ 19 Mo yu mas talem long olgeta se+ taem oli aot long Ijip, oli mas tekem ol kat we ol buluk oli pulum,+ blong ol pikinini blong olgeta mo ol waef blong olgeta oli save kam long hem. Mo oli mas putum papa blong yufala long wan long ol kat ya mo tekem hem i kam long ples ya.+ 20 Olgeta oli no mas wari long ol samting blong olgeta,+ from we ol beswan samting blong Ijip bambae i blong olgeta.” 21 Nao ol boe blong Isrel oli mekem samting ya, mo Josef i givim ol kat long olgeta stret olsem we Fero i talem, mo i givim sam kakae blong oli kakae long rod. 22 Mo hem i givim wan niufala klos long wanwan long olgeta, be long Benjamin hem i givim 300 silva mane mo faef niufala klos.+ 23 Mo long papa blong hem, hem i sanem ten dongki we oli karem ol gudfala samting blong Ijip, mo ten woman dongki we oli karem ol sid, bred, mo ol samting we bambae hem i kakae long rod. 24 Nao Josef i sanem ol brata blong hem oli go, mo taem oli stap aot, hem i talem long olgeta se: “Yufala i no mas kros long yufala long rod.”+ 25 Nao oli aot long Ijip mo oli kamtru long papa blong olgeta long Kenan. 26 Mo oli talemaot long hem se: “!Josef i laef yet i stap, mo hem nao i rula blong olgeta ples long Ijip!”+ Jekob i sek long samting we oli talem be hem i no bilivim olgeta.+ 27 Be taem oli talemaot olgeta samting we Josef i talem long olgeta, mo papa blong olgeta i luk kat ya we Josef i sanem i kam blong karem hem, tingting* blong hem i kam gud bakegen. 28 Nao Isrel i talem se: “!I naf! !Mi mi bilivim yufala! !Boe blong mi Josef i laef yet! !Mi mi mas go luk hem bifo we mi ded!”+\n^ NT: “long kantri ya.”\n^ PT: “olsem wan papa.”


Long taem blong ol gudfala dei blong Restoresen mo taem oli stanemap bakegen Jos blong Jisas Kraes long wol tedei, Jon Baptaes, Pita, Jemes, mo Jon, Moses, Elaeas, mo Ilaeja oli bin kam long wol mo putumbak, tru long Profet Josef Smit, evri ki mo atoriti blong prishud blong mekem wok blong God long ol las dei ia.\nHem i tru long ol ki ia, atoriti ia mo paoa ia we Jos blong Jisas Kraes i oganaes tedei, wetem Kraes i stap long hed, mo wan profet we i laef i sapotem, we i Tomas S. Monson, mo i gat help tru long ol Aposol we oli singaotem mo odenem.\nInsaed long plan blong Papa blong yumi long Heven we i givim prishud paoa long man, ol man oli gat stret responsabiliti ia blong wok wetem prishud, be oli no prishud ia. Ol man mo woman oli gat defren be ikwol wok. Semmak olsem wan woman i no save krietem pikinini sapos i no gat wan man, nao semmak, wan man i no save yusum fulwan paoa blong prishud blong stanemap wan famle we i no save finis, sapos hem i no gat wan woman. Long nara toktok, long lukluk we i no save finis, tugeta, paoa ia blong krietem laef, mo prishud paoa, wan hasban mo wan waef tufala nao i serem. Olsem wan hasban mo wan waef, wan man mo wan woman i mas traehad blong folem Papa blong yumi long Heven. Ol Kristin klin fasin blong lav, tingting i stap daon, mo wet longtaem, oli mas kam faswan taem oli stap lukaotem ol blesing blong prishud long laef blong olgeta mo blong famle blong olgeta.\nHem i impoten tumas blong yumi andastanem se Papa long Heven i givim wan wei blong evriwan long ol boe mo gel blong Hem blong save kasem ol blesing blong paoa ia, mo kam strong moa tru long paoa ia blong prishud. Long medel blong plan blong God long ol spirit pikinini blong Hem, long toktok blong Hem, Hem i talem se hemia i wok mo glori blong mi—blong mekem man i nomo save ded mo i kasem laef we i no save finis (luk long Moses 1:39).\nLong revelesen we Lod i givim long Profet Josef Smit, long seksen 81, ves 5 blong Doktrin mo Ol Kavenan, Lod i eksplenem se paoa blong prishud, i blong yusum blong givhan long olgeta we oli no strong, leftemap ol han we oli hang i kamdaon, mo mekem ol ni we oli no strong oli kam strong moa (luk longves 5).\nMo taem yumi mekem olgeta samting ia, bambae yumi mekem wan bigfala gud samting long ol narafala man, mo bambae yumi leftemap glori blong Hem we i Lod blong yumi (D&C 81:4).\nTaem yumi stap tingting long pikja ia blong givhan long olgeta we oli no strong, leftemap han we i hang i kamdaon, mo mekem ol ni we oli no strong oli kam strong moa, mi stap tingting long wan swit seven yia pikinini we i stap soem long bubuman blong hem, wan smol tomato plant we hem i planem sid blong hem, olsem pat blong klas 2 projek blong hem.\nHem i eksplenem se aot long wan smol sid, bae wan bigfala plant i kamaot. Mo sapos plant ia, yumi lukaot gud long hem, bae i givim fulap tomato we i gat plante moa sid insaed long olgeta.\nSmol gel ia i talem: “Mo sapos oli planem evri sid ia, mo moa tomato oli gro, mo yu planem evriwan long ol sid ia bakegen, long sam taem afta, bae yu gat plante milian tomato.”\n“Evriwan ia,” hem i talem wetem sapraes, “aot long wan smol sid.”\nBe afta, hem i talem, “Kolosap mi kilim plant blong mi. Mi livim i stap long wan rum we i tudak, mo fogetem blong wotarem. Taem mi tingbaot plant ia, i benben olbaot evriwan mo i olsem se i ded. Mi krae from se mi tingbaot evriwan long ol milian tomato ia we bae oli neva gro.”\nHem i bin glad tumas blong talem long bubuman blong hem long merikel we i bin hapen.\nHem i eksplenem: “Mama i talem se ating plant ia i no ded. Ating i nidim smol wota mo sam laet blong mekem i laef bakegen.\nMo hem i talem tru. Mi putum wota long plant mo putum i go long windo blong kasem laet. Mo ?save wanem? hem i askem. “!I kambak long laef, mo naoia bae i givim milian tomato!\nSmol tomato plant blong hem, we i gat fulap paoa yet blong kasem, i no strong mo i benben from man i mestem mo no lukaot, mo afta, i kam strong moa bakegen mo i laef tru long smol givhan blong wota mo laet tru long han blong wan gel we i gat lav mo kea.\nOl brata mo sista—olsem ol stret spirit pikinini blong Papa blong yumi long Heven—yumi gat paoa we i tabu mo i no gat limit. Sapos yumi no lukaot gud, yumi save kam olsem tomato ia we i benben. Yumi save go longwe long tru doktrin mo tru gospel blong Kraes mo no kasem kaekae long saed blong spirit mo kam benben, taem yumi aotem yumiwan long tabu laet mo ol wota blong laef blong lav we i no save finis blong Sevya mo prishud paoa.\nOlgeta we oli kasem prishud mo oli no gohed oltaem blong traehad blong ona long hem tru long fasin blong givim seves long famle mo ol narawan, bae oli olsem olgeta we oli no kasem ol blesing we i kam wetem paoa blong prishud, mo bae oli go benben long saed blong spirit, from se oli blokem olgetawan long ol stamba kaekae blong spirit, laet mo paoa blong God long laef blong olgeta—semmak olsem tomato plant ia wetem fulap paoa we i save kasem, be oli no lukaotem hem mo i go benben.\nSemfala prishud paoa ia we i bin krietem ol wol, ol galaksi, mo yunives, i save mo i mas pat blong laef blong yumi blong givhan, mekem strong, mo blesem ol famle, ol fren, mo ol neiba blong yumi—long nara toktok, blong mekem ol samting we Sevya bae i mekem sapos Hem i stap givim seves long medel blong yumi tedei.\nMo fas stamba tingting blong prishud paoa ia, i blong blesem, mekem yumi kam tabu, mo mekem yumi kam klin blong mekem se yumi save laef tugeta wetem ol famle blong yumi wetem ol papa mo mama blong yumi long heven, we prishud siling i joenem yumi, mo blong yumi tekpat long bigfala wok blong God mo Jisas Kraes blong oltaem, mo stap mekem laet mo glori blong Tufala i go moa.\nFrom samting ia, sam manis i pas, mi gat janis blong tekpat blong mekem wan vidio blong 2013 wol lidasip trening we oli singaotem Mekem Famle mo Jos I Kam Strong Moa tru long Prishud.\nNiu mo gudfala DVD ia, oli transletem long 66 lanwis. Hem i tijim olsem wanem paoa blong prishud i save blesem, givim paoa, mo givim niu paoa long laef blong yumi, laef blong ol famle, mo laef blong evri memba blong Jos.\nHem i soem yumi evriwan—ol man, ol woman, ol pikinini; olgeta we oli mared, wido, o singgel; nomata wanem situesen blong yumi—olsem wanem yumi save tekempat long ol blesing blong prishud. I gat defren 8 o 12 minit vidio we i eksplenem ol ki, atoriti, mo paoa blong prishud mo olsem wanem i mekem wanwan man mo woman, ol famle, mo Jos i kam strong moa.\nWan spesel pat oli tekem long wan smol paeonia hom blong bigfala bubuwoman blong mama blong mi, Meri Filding Smit. Hem i wido blong Haeram, bigfala brata blong Profet Josef. Olsem wan singgel mama, tru long strong fet blong hem long prishud, hem i askem mo dipen long paoa ia blong lukaotem mo blesem ol pikinini blong hem wetem lav mo laet blong gospel. Tedei, laen blong hem we i gat taosen fetful lida mo memba blong Jos oli talem tangkyu long hem from fet, strong paoa long tingting mo eksampol blong hem.\nNiufala lidasip trening ia i stap naoia long intanet long LDS.org, blong evriwan i save luk mo gat eksperiens long hem. Yumi save luk laef tu long LDS. Org, o yu save daonlodem long kompiuta blong yu, smatfon, o dijitol pad.\nFas Presidensi i askem “ol stek presidensi, mo ol bisoprik blong putum wan o moa long wan stek o wod kaonsel miting blong luk ful DVD ia. Ol stek mo wod kaonsel oli sapos blong toktok raon long wei blong yusum ol tijing we oli stap presentem” (leta blong Fas Presidensi, 1 Feb. 2013).\nWanem i stap insaed, bae i givim insperesen mo i pusum ol memba long ol prishud kworom, ol Rilif Sosaeti, Sandei Skul, Yang Man mo Yang Woman (speseli olgeta we oli stap rere blong go long misin), mo long Praemeri miting, o long kombaen nambafaef Sandei miting. Ol memba blong kaonsel bae oli save leftemap tingting blong wanwan man, woman mo paren blong yusum presentesen ia wetem ol famle blong olgeta. Ol brata mo sista, lidasip trening ia i blong evri memba blong Jos. Ol papa mo mama, luklukbak, serem mo toktok raon long wanem yufala i bin lanem mo filim wetem ol pikinini blong yufala mo letem olgeta oli lukluk mo mekem semfala samting wetem yufala, blong mekem se ol famle oli save kam strong moa tru long prishud.\nJisas i bin talem:\n“Man we i tosta, i gud hem i kam long mi blong i dring” (Jon 7:37).\n“Be man we i dring wota ya we mi bambae mi givim long hem, bambae hem i no save tosta bakegen samtaem. Wota ya we mi bambae mi givim long hem i save kam olsem wan springwota we i save ron oltaem insaed long hem, blong givim laef ya long hem we i no save finis” (Jon 4:14).\n“Mi nao, mi olsem laet blong ol man long wol. Man we i biaen long mi, … hem bambae i gat laet blong laef” (Jon 8:12).\nSapos eniwan long yufala i filim se fet o testemoni blong yufala i daon bitim wanem yu save se i sapos blong stap, nao tanem yu moa long Sevya. Letem laet blong Hem mo wota ia blong laef blong Hem i mekem long yu mo famle blong yu, wanem we smol wota mo laet i bin mekem blong mekem tomato plant we i benben i laef bakegen.\nNao mi bin stat blong tokbaot ol sapraes wok long ol kriesen blong God tru long paoa blong Prishud. Mi stanap ia, mi stap tingting, olsem we plante long yufala i mekem, blong stap askem miwan sapos paoa blong God blong givim instraksen mo blong blesem yumi, bae yumi andastanem fulwan o no. Hem i bigwan tumas, i hae, i gat paoa tumas.\nJosef Smit i bin talem: “Prishud i wan prinsipol we i no gat en, mo i bin stap wetem God longlongtaem finis, mo bae i stap blong taem we i no save finis, we i no gat stat blong dei mo en blong yia blong hem” (Teachings of Presidents of the Church: Joseph Smith , 104).\nMi testifae se wok blong Jisas Kraes i hapen tru long prishud. Hem i paoa, we tru long hem, Papa blong yumi long Heven mo Pikinini blong Hem we Hem i Lavem i krietem wol ia mo i mekem bigfala plan blong hapines i stat, blong gud blong yumi. Bae yumi waes mo bae yumi lukaot blong mekem laef blong yumiwan, laef blong ol famle blong yumi mo Jos blong Jisas Kraes blong Ol Lata-dei Sent i kam strong moa tru long paoa blong prishud blong God; mi prea olsem wetem tingting we i stap daon, long nem blong Jisas Kraes, amen.\nBislamaAmerican Sign Language (ASL)Bahasa IndonesiaBahasa MalaysiaBislamaCebuanoČeskyDanskDeutschEestiEnglishEspañolFaka-tongaFiji HindiFrançaisGagana SamoaHmoobÍslenskaItalianoKahs KosraeKajin MajōlKiswahiliKreyòl AyisyenLatviešuLietuviųMagyarMalagasyNederlandsNorskPalauanPolskiPortuguêsReo TahitiRomânăShqipSlovenčinaSlovenščinaSuomiSvenskaTagalogThin Nu Wa'abTiếng ViệtVosa vakavitiБългарскиМонголРусскийУкраїнськаՀայերենภาษาไทยພາສາລາວភាសាខ្មែរ한국어中文國語廣東話日本語


Jenesis 37 | Baebol Long Intenet | Niu Wol Translesen\nOl drim blong Josef (1-11)\nJosef mo ol brata blong hem we oli jalus long hem (12-24)\nOli salem Josef blong i kam wan slef (25-36)\n37 Nao Jekob i gohed blong stap long kantri ya Kenan, hemia ples we papa blong hem i bin stap long hem olsem wan man blong narafala kantri.+ 2 Hemia stori blong famle blong Jekob.* Taem Josef+ i gat 17 yia, hem i stap joen wetem ol boe blong Bilhaha+ mo Silpa,+ mo oli stap lukaot long ol sipsip.+ Bilhaha mo Silpa tufala i waef blong papa blong hem. Mo Josef i go ripotem long papa blong hem, ol nogud samting we ol brata blong hem oli stap mekem. 3 Isrel i lavem Josef moa i winim ol narafala boe blong hem,+ from we hem i gat pikinini ya taem hem i olfala. Mo hem i tekem wan longfala klos we i spesel mo i givim long Josef. 4 Be taem ol brata blong Josef oli luk we papa blong olgeta i lavem hem moa i winim olgeta, oli stat blong agensem Josef, mo oli no save toktok gud long hem. 5 Biaen Josef i luk wan drim mo i go talemaot drim ya long ol brata blong hem,+ nao samting ya i mekem olgeta oli agensem hem moa. 6 Hem i talem long olgeta se: “Plis yufala i lesin long drim blong mi. 7 Mi mi luk we yumi stap fasem ol bandel blong wit long medel blong garen. Nao bandel we mi mi fasem i girap mo i stanap stret, mo ol bandel we yufala i fasem oli kam stanap raon long hem, mo oli bodaon long hem.”+ 8 Nao ol brata blong hem oli talem long hem se: “?Yu stap minim se bambae yu kam king blong mifala mo yu bos long mifala?”+ Nao oli faenem wan moa poen blong agensem hem from drim blong hem mo from samting we hem i talem. 9 Biaen hem i luk wan narafala drim bakegen, mo i go talem long ol brata blong hem se: “Mi mi luk wan narafala drim. Mi luk we san, mun, mo 11 sta, oli stap bodaon long mi.”+ 10 Biaen hem i talemaot drim ya long papa blong hem wetem ol brata blong hem. Nao papa blong hem i tok long hem, i se: “?Wanem mining blong drim blong yu? ?Yu ting se mi mo mama blong yu, wetem ol brata blong yu, bambae mifala i kam bodaon long yu we fes blong mifala i go long graon?” 11 Nao ol brata blong hem oli stap jalus long hem,+ be papa blong hem i stap tingbaot ol toktok we Josef i talem. 12 Nao wan dei, ol brata blong Josef oli go stap klosap long Sekem, oli stap lukaot long ol animol blong papa blong olgeta.+ 13 Sam taem i pas, Isrel i talem long Josef se: “Naoia ol brata blong yu oli stap klosap long Sekem, oli stap lukaot long ol animol. Yu kam, bambae mi sanem yu yu go luk olgeta.” Nao Josef i ansa se: “!Mi mi rere blong go!” 14 Nao hem i talem se: “Plis yu go jekem sipos ol brata blong yu oli oraet. Mo yu jekem sipos ol animol oli oraet, biaen yu kam talem long mi.” Ale Josef i aot long vali* long Hebron+ mo i wokbaot blong go long Sekem. 15 Taem Josef i stap wokbaot olbaot long open ples, hem i mitim wan man. Nao man ya i askem long hem se: “?Yu stap lukaotem wanem?” 16 Ale hem i ansa se: “Mi stap lukaotem ol brata blong mi. Plis yu talem long mi, ?oli stap lukaot long ol sipsip long weples?” 17 Nao man ya i talem se: “Olgeta oli aot long ples ya finis. Mi mi harem oli talem se bambae oli go long Dotan.” Ale Josef i biaen long ol brata blong hem mo i faenem olgeta long Dotan. 18 Be taem hem i stap longwe yet, ol brata blong hem oli luk hem, mo bifo we hem i kasem olgeta, oli stat blong mekem plan blong kilim hem i ded. 19 Nao oli stap taltalem long olgeta se: “!Yufala i luk! Man blong drim i stap kam.+ 20 I gud yumi kilim hem i ded, mo yumi sakem hem i go insaed long wan long ol wel ya. Mo bambae yumi talem se wan wael animol i kilim hem mo i kakae hem. Biaen bambae yumi luk se drim blong hem i olsem wanem.” 21 Be taem Ruben+ i harem plan ya, hem i traem blong sevem Josef long ol brata blong hem. Ale hem i talem se: “Yumi no mas tekemaot laef blong hem.”*+ 22 Mo Ruben i gohed i se: “Yufala i no mekem blad blong hem i ron.+ Yufala i sakem hem i go insaed long wel ya we i stap long draeples, mo yufala i no mas givim kil* long hem.”+ Ruben i talem olsem from we hem i wantem sevem Josef, mo tekem hem i gobak long papa blong hem. 23 Stret long taem we Josef i kamtru long olgeta, oli pulumaot longfala klos blong hem, hemia spesel klos ya we hem i werem.+ 24 Ale oli sakem hem i go insaed long wel. Long taem ya, wel ya i emti, i no gat wota insaed. 25 Biaen oli sidaon blong kakae. Nao taem oli lukluk i go, oli luk wan grup blong ol man long laen blong Ismael,+ we oli aot long Gilead blong go long Ijip. Ol kamel blong olgeta oli karem ol skin blong ol tri we oli gat gudfala smel, mo blad blong ol tri ya labdanum mo balsam we oli gat gudfala smel.+ 26 Nao Juda i talem long ol brata blong hem se: “Sipos yumi kilim brata blong yumi i ded, mo yumi haedem samting ya, bambae yumi no save winim wan samting.+ 27 I moa gud yumi salem hem+ i go long ol laen blong Ismael. Long fasin ya, bambae yumi no spolem hem, from we hem i brata blong yumi mo yumi sem blad nomo.” Nao oli lesin long brata blong olgeta. 28 Nao taem ol laen blong Ismael,+ hemia ol bisnesman long Midian, oli pas, ol brata blong Josef oli pulumaot hem long wel ya, mo oli salem hem blong 20 pis silva mane.+ Nao ol man ya oli tekem Josef oli go long Ijip. 29 Biaen taem Ruben i gobak long wel ya mo i luk se Josef i no moa stap, hem i terem klos blong hem. 30 Nao taem hem i kambak long ol brata blong hem, hem i talem se: “!Boe ya i no moa stap! Mo mi—?bambae mi mekem wanem?” 31 Nao oli kilim wan man nani, mo oli tekem kot blong Josef, oli draonem long blad blong nani ya. 32 Biaen oli sanem spesel klos ya i go long papa blong olgeta mo oli talem se: “Mifala i faenem klos ya. Plis yu traem jekem sipos hemia klos blong boe blong yu.”+ 33 Nao hem i jekem klos ya mo i talem se: “!Hemia klos blong boe blong mi! !Ating wan wael animol i kakae hem! !Ating i terterem hem long ol smosmol pis!” 34 Nao Jekob i terem ol klos blong hem mo i putum klos we oli wokem long bag i goraon long weist blong hem, mo i stap krae from boe blong hem blong plante dei. 35 Mo taem ol boe mo ol gel blong hem oli traem blong mekem hem i harem gud bakegen, hem i no wantem harem olgeta. Nao hem i talem se: “!Bambae mi mi gohed blong sore from boe blong mi kasem we mi go long Gref!”*+ Nao papa blong Josef i gohed blong krae from hem. 36 Nao ol man Midian oli go long Ijip mo oli salem Josef i go long Potifa we i wan haeman blong Fero+ mo i lida blong ol gad.+\n^ NT: “Hemia stori blong Jekob.”\n^ NT: “kilim sol blong hem.”\n^ NT: “putum han.”


Sadrak, Mesak Mo Abednego Oli No Bodaon | Baebol Lesen Blong Ol Pikinini\nTrifala i No Bodaon Long Aedol\nAfta we King Nebukadnesa i luk drim blong bigfala pija ya, sam taem i pas, nao hem i wokem wan bigfala aedol long gol. Hem i stanemap long level ples long Dura, mo i singaot olgeta haeman wetem Sadrak, Mesak, mo Abednego, oli kam stanap long fored blong aedol ya. Nao king i talem se: ‘Taem yufala i harem noes blong ol trampet, ol hap, mo ol gita, yufala i mas bodaon blong wosipim aedol ya. !Man we i no bodaon bae mi sakem hem i go long bigfala faea we i laet we i laet!’ ?Olsem wanem? ?Trifala Hibru boe ya bambae oli bodaon long aedol ya, no oli wosipim Jehova nomo?\nNao king i talem long ol man blong oli plei miusik. Wantaem nomo, ol man oli bodaon long aedol ya, be Sadrak, Mesak, mo Abednego i no bodaon. Sam man oli luk, nao oli talem long king se: ‘Trifala Hibru ya oli no wantem bodaon long aedol ya we yu yu stanemap.’ Ale King Nebukadnesa i singaot trifala i kam, mo i talem se: ‘Bae mi givim wan moa janis long yufala. Sipos yufala i no bodaon, bae mi sakem yufala i go long bigfala faea. I no gat wan god we i save sevem yufala.’ Trifala i ansa se: ‘I no nid blong yu givim wan moa janis long mifala. God blong mifala i save sevem mifala. Be king, yu mas save se, nating we hem i no sevem mifala, be mifala i no save bodaon long aedol ya.’\nKing Nebukadnesa i kros tumas gogo ae blong hem i red we i red, nao i talem long ol man blong hem se: ‘!Yufala i sakem seven hip faeawud i go long faea blong mekem i hot bitim mak!’ Mo hem i talem long ol soldia blong hem se: ‘!Yufala i fasem trifala, mo sakem trifala i go long bigfala faea ya!’ Taem ol soldia oli tekem trifala i go klosap long faea, oli ded wantaem from we faea i hot tumas. Trifala Hibru ya oli foldaon i go long faea, be taem Nebukadnesa i luk, hem i sek se i gat fo man insaed long faea ya. Hem i fraet we i fraet, nao i askem long ol haeman blong hem se: ‘!Ei olgeta! ?Mi ting se yumi sakem tri man nomo i go long faea? Be mi luk fo man oli stap wokbaot. !Mo namba fo man i olsem wan enjel!’\nNebukadnesa i go klosap moa long faea, nao i singaot se: ‘!Yufala i kamaot! !Yufala i man blong wok blong Hae God ya we i gat olgeta paoa!’ Taem Sadrak, Mesak, mo Abednego oli kamaot, ol man oli sapraes tumas se faea i no bonem hea mo klos blong trifala, mo trifala i no smel long smok blong faea nating.\nNebukadnesa i talem se: ‘!Yumi presem God blong Sadrak, Mesak mo Abednego! Hem i sanem wan enjel blong sevem trifala. I no gat wan narafala god we i olsem.’\n?Olsem wanem? ?Yu yu olsem trifala Hibru ya? ?Yu gat strong tingting blong obei long Jehova nomata wanem samting i hapen?\n“Yu mas mekem wosip long Jehova nomo we i God blong yu, mo yu mas mekem tabu wok blong hem nomo.”—Matiu 4:10\nOl Kwestin: ?Sadrak, Mesak, mo Abednego oli no wantem mekem wanem? ?Jehova i lukaot long trifala olsem wanem?\n?I Stret Blong Wosipim Ol Pija?\n?God i glad taem yumi yusum ol pija no aedol blong mekem wosip?\nSerem Serem Trifala i No Bodaon Long Aedol


!Ol Dedman Bambae Oli Laef Bakegen!\n1-3. ?Yumi evriwan i kalabus long wanem, mo olsem wanem Jehova bambae i mekem yumi kamfri?\nTRAEM tingbaot se kot i jajem yu from wan bigfala trabol, be i no yu we yu mekem trabol ya. I luk olsem se fiuja blong yu i nogud olgeta, mo yu mas kalabus ful laef blong yu. Neva bambae yu gat janis blong kamfri. Yu no save mekem wan samting. Stret long taem ya we tingting blong yu i foldaon olgeta, wan man we i gat paoa i promes blong mekem rod blong yu save kamfri. ?Bambae yu harem olsem wanem?\n2 Yumi evriwan i stap kalabus long ded. Nomata wanem samting yumi mekem, yumi no save kamfri. Be Jehova i gat paoa blong mekem yumi fri long ded. Mo hem i promes se, ‘laswan blong ol enemi ya we hem bambae i winim, hemia ded.’—1 Korin 15:26.\n3 !Traem tingbaot olsem wanem bambae yu harem gud! !Bambae yu no moa tingbaot ded! Jehova bambae i finisim ded, be i no hemia nomo. Bambae hem i mekem olgeta we oli ded finis oli laef bakegen. !Yu traem tingbaot! Hem i promes se ol man we “oli stap slip long beregraon” bambae oli girap.—Aesea 26:19.\nWAN FAMLE NO FREN I DED\n4. (1) Taem wan famle no fren blong yu i ded, ?wanem i save leftemap tingting blong yu? (2) ?Hu ya trifala fren blong Jisas?\n4 Taem wan famle no fren blong yu i ded, yu krae mo yu harem nogud bitim mak. Yu no save mekem wan samting blong givimbak laef long hem. Be ol tok blong Baebol i save leftemap tingting blong yu. (Ridim 2 Korin 1:3, 4.) Bambae yumi tokbaot wan samting we i hapen taem Jisas i stap long wol, we i soemaot se hem mo Jehova i wantem tumas blong mekem ol dedman oli laef bakegen. Oltaem Jisas i stap go luk trifala fren blong hem, Lasaros mo tufala sista blong hem, Mata mo Meri. Baebol i talem se: “Jisas i lavem Mata, mo sista blong hem, mo Lasaros.”—Jon 11:3-5.\n5, 6. (1) ?Jisas i mekem wanem taem ol famle mo fren blong Lasaros oli stap krae? (2) ?From wanem i gud blong save filing blong Jisas?\n5 Wan dei, Lasaros i ded. Nao Jisas i go blong leftemap tingting blong Mata mo Meri. Taem Mata i harem nius se Jisas i stap kam, hem i wokbaot i go mitim hem. Mata i glad tumas blong luk Jisas, be hem i talem long Jisas se: “Sipos yu bin stap long ples ya, bambae brata blong mi i no save ded.” Mata i ting se i let tumas blong mekem wan samting. Meri, sista blong Mata, hem tu i stap krae. Taem Jisas i luk we tufala i stap harem nogud tumas, hem tu i krae. (Jon 11:21, 33, 35) Taswe, hem i kasem save long filing blong yumi, taem wan fren no famle blong yumi i ded.\n6 Taem yumi luk se Jisas i gat sem filing olsem yumi, hemia i leftemap tingting blong yumi. Mo Jisas i olsem Papa blong hem Jehova, taswe yumi save se Jehova tu i gat sem filing. (Jon 14:9) Be Jehova i gat paoa blong finisim ded, mo i no longtaem bambae i mekem.\n“LASAROS, YU KAMAOT”\n7, 8. ?From wanem Mata i no wantem we oli tekemaot ston long beregraon blong Lasaros? ?Be Jisas i mekem wanem?\n7 Jisas i stanap klosap long hol blong ston we dedbodi blong Lasaros i stap long hem. Nao hem i talem se: “Yufala i tekemaot ston ya.” Be Mata i no wantem, from we Lasaros i stap fo dei finis long beregraon. (Jon 11:39) Mata i no save samting we Jisas bambae i mekem.\n!Traem tingbaot glad blong ol famle mo ol fren blong Lasaros, taem hem i laef bakegen! —Jon 11:38-44\n8 Ale, Jisas i talem se: “!Lasaros, yu kamaot!” Nao “man ya we i bin ded, hem i kamaot mo ol kaliko we oli fasem ol han mo leg blong hem . . . oli stap yet long hem.” !Mata mo Meri i sek! (Jon 11:43, 44) !Lasaros i laef bakegen mo i joen wetem ol famle mo ol fren blong hem! Oli holem hem, tajem hem, mo toktok long hem. !Wan merikel ya! !Jisas i mekem Lasaros i laef bakegen!\n“SMOL GEL, MI TALEM LONG YU, ‘!YU STANAP!’”\n9, 10. (1) ?Hu i givim paoa long Jisas blong mekem man i laef bakegen? (2) ?Ol stori ya oli mekem wanem long yumi?\n9 ?Olsem wanem? ?Jisas i yusum paoa blong hem nomo blong mekem man i laef bakegen? Nogat. Bifo we hem i mekem Lasaros i laef bakegen, hem i prea long Jehova, nao Jehova i givim paoa long hem. (Ridim Jon 11:41, 42.) I no Lasaros nomo we i laef bakegen. Baebol i tokbaot gel blong Jaeras, wan pikinini nomo we hem i gat. Gel ya i gat 12 yia, mo hem i sik tumas, nao Jaeras i traem evri rod blong givhan long hem. Ale, hem i kam askem long Jisas blong i tekemaot sik blong gel ya. Taem hem i stap toktok yet, sam man oli kam talem se: “!Gel blong yu i ded finis! Yu no moa mekem hadwok long Tija ya.” Be Jisas i talem long Jaeras se: “Yu no wari, yu mas gat bilif, nao gel blong yu bambae i oraet.” Ale, Jisas i wokbaot i go wetem Jaeras. Taem oli kam klosap long haos blong Jaeras, Jisas i luk mo i harem ol man oli stap krae, nao hem i talem se: “Yufala i stop, smol gel ya i no ded, hem i stap slip nomo.” Ating papa mo mama blong gel ya i no kasem save long tok ya. Nao Jisas i askem long ol man blong oli go afsaed, mo i tekem Jaeras mo woman blong hem i go long rum we smol gel ya i stap long hem. Jisas i holem han blong gel ya, mo i talem se: “Smol gel, mi talem long yu, ‘!Yu stanap!’” !Wantaem nomo, gel ya i girap mo i wokbaot! !Yu traem tingbaot olsem wanem papa mo mama blong hem i glad we i glad! !Jisas i mekem gel blong tufala i laef bakegen! (Mak 5:22-24, 35-42; Luk 8:49-56) Ating evri taem we tufala i luk smol gel ya, tufala i tingbaot bigfala merikel ya we Jisas i mekem long paoa blong Jehova. *\n10 I tru se biaen, ol man ya oli ded bakegen. Be taem yumi ridim ol stori ya, tingting blong yumi i kam strong moa long ol promes blong God. Jehova i wantem tumas blong mekem ol dedman oli laef bakegen, mo bambae hem i mekem.\n?YUMI LANEM WANEM?\nAposol Pita i mekem Kristin woman ya Dokas i laef bakegen. —Ol Wok 9:36-42\nElaeja i mekem boe blong wan wido i laef bakegen.—1 King 17:17-24\n11. ?Folem Prija 9:5, wanem i hapen long Lasaros taem hem i ded?\n11 Baebol i talem klia se, “ol man we oli ded finis oli no moa save wan samting.” I sem mak long Lasaros. (Prija 9:5) Jisas i talem se Lasaros i stap slip. (Jon 11:11) Taswe, taem Lasaros i stap long beregraon, hem i “no moa save wan samting.”\n12. ?Olsem wanem yumi save se Lasaros i laef bakegen?\n12 Plante man oli luk we Jisas i mekem Lasaros i laef bakegen. Ol enemi blong Jisas tu oli save se hem i mekem merikel ya. (Jon 11:47) Afta we plante man oli go visitim Lasaros we i laef bakegen, oli bilif se God i sanem Jisas. Nao ol enemi blong Jisas oli kros, mo oli mekem plan blong kilim Jisas mo Lasaros i ded.—Jon 11:53; 12:9-11.\n13. ?Olsem wanem yumi save se Jehova bambae i mekem ol dedman oli laef bakegen?\n13 Jisas i talem se, “ol dedman we God i tingbaot olgeta” bambae oli laef bakegen. (Jon 5:28) Be blong mekem man i laef bakegen, Jehova i mas tingbaot evri samting long laef blong man ya. ?Hem i naf blong mekem olsem? Yes. Traem tingbaot. I gat plante milian sta long skae. Be Baebol i talem se Jehova i save nem blong evriwan. (Ridim Aesea 40:26.) Sipos hem i naf blong tingbaot nem blong evri sta, bambae i no had blong hem i tingbaot evri samting long laef blong ol man we oli ded. Mo tu, Jehova nao i wokem ol man mo evri samting long wol, taswe yumi save se hem i gat paoa blong mekem ol dedman oli laef bakegen.\n14, 15. ?Ol tok blong Job oli tijim yumi long wanem?\n14 Gudfala man ya Job i bilif se ol dedman bambae oli laef bakegen. Hem i askem se: “?Sipos wan man i ded, hem i save laef bakegen?” Nao hem i talem long Jehova se: “Yu bambae yu singaot mi, nao mi bambae mi ansa long yu. Bambae yu yu wantem tumas blong luk wok blong ol han blong yu.” Yes, Job i save se Jehova i wantem tumas we taem ya i kam blong mekem ol dedman oli laef bakegen.—Job 14:13-15, NW.\n15 ?Hop ya blong laef bakegen i mekem yu yu harem olsem wanem? Maet yu askem se: ‘?Olsem wanem long ol famle mo ol fren blong mi we oli ded finis? ?Bambae oli laef bakegen?’ Yumi harem gud blong save se Jehova i wantem tumas blong mekem ol dedman oli laef bakegen. Bambae yumi tokbaot ansa we Baebol i givim long tufala kwestin ya: ?Hu bambae i laef bakegen? ?Taem oli laef bakegen, bambae oli stap wea?\n“OLI HAREM VOES BLONG HEM, NAO OLI KAMAOT”\n16. ?Ol man we oli laef bakegen long wol, bambae oli gat wanem kaen laef?\n16 Olgeta we oli laef bakegen long taem bifo, oli joen bakegen wetem ol famle mo ol fren blong olgeta long wol ya. Be samting we i hapen long fiuja bambae i moagud yet. ?From wanem? From we ol man we oli laef bakegen long wol ya bambae oli gat janis blong laef olwe, we oli no moa ded bakegen. Mo tu, bambae i no moa gat ol trabol long wol, olsem tede. Bambae i no moa gat faet, raf fasin, stil, mo sik.\n17. ?Hu olgeta we bambae oli laef bakegen?\n17 ?Hu olgeta we bambae oli laef bakegen? Jisas i talem se, “olgeta man we oli stap long beregraon bambae oli harem voes blong hem, nao oli kamaot.” (Jon 5:28, 29) Mo Revelesen 20:13 i talem se: “Solwota i givimbak ol dedman we oli stap long hem. Ded mo Beregraon tu, tufala i givimbak ol dedman we oli stap long tufala.” Yes, plante milian dedman bambae oli laef bakegen. Aposol Pol i tokbaot “ol man we oli stret wetem ol man we oli no stret.” (Ridim Ol Wok 24:15.) ?Wanem mining blong tok ya?\nLong Paradaes, ol dedman bambae oli laef bakegen blong joen wetem ol famle mo ol fren blong olgeta\n18. ?Hu “ol man we oli stret”?\n18 “Ol man we oli stret,” hemia ol man blong Jehova we oli laef bifo we Jisas i kam long wol, olsem Noa, Ebraham, Sera, Moses, Rut, mo Esta. Long Hibrus japta 11, yu save luk nem blong sam long ol man mo woman ya we bambae oli laef bakegen long wol. ?Olsem wanem long ol man blong Jehova we oli ded long taem blong yumi? Olgeta tu oli “ol man we oli stret.”\n19. ?Hu “ol man we oli no stret”? ?Jehova bambae i givim wanem janis long olgeta?\n19 “Ol man we oli no stret,” hemia ol milian man we oli no gat janis blong save Jehova. Nating se oli ded, Jehova i no fogetem olgeta. Bambae oli laef bakegen, mo oli gat janis blong save Jehova mo wosipim hem.\n20. ?Hu olgeta we bambae oli no laef bakegen?\n20 ?Hemia i min se evriwan we oli ded bambae oli laef bakegen? Nogat. Jisas i talem se sam man bambae oli no laef bakegen. (Luk 12:5) ?Hu bambae i jajem man se hem i laef bakegen no nogat? Jehova nao i Bigfala Jaj, be hem i givim paoa long Jisas tu, blong hem i “jajem ol man we oli laef mo olgeta we oli ded.” (Ol Wok 10:42) Man we Jisas i jajem se i man nogud mo i no wantem jenisim fasin blong hem, bambae i no laef bakegen.—Yu luk Ol Not 19.\nSAMFALA OLI GO LONG HEVEN\n21, 22. (1) ?Ol man we oli go long heven, oli go wetem wanem kaen bodi? (2) ?Hu i faswan blong laef bakegen olsem wan spirit man?\n21 Baebol i talem se sam man bambae oli laef long heven. Taem man i go long heven, hem i no go wetem bodi blong hem. Hem i go laef long heven olsem wan spirit man.\n22 Jisas i faswan blong laef bakegen olsem wan spirit man. (Jon 3:13) Tri dei afta we hem i ded, Jehova i mekem hem i laef bakegen. (Ol Sam 16:10; Ol Wok 13:34, 35) Be hem i no laef bakegen wetem bodi blong man. Aposol Pita i talem se Jisas “i ded long bodi blong man, be hem i laef bakegen long bodi we i spirit.” (1 Pita 3:18) !Yes, Jisas i laef bakegen olsem wan spirit man we i gat bigfala paoa! (1 Korin 15:3-6) Be Baebol i talem se, i no Jisas nomo.\n23, 24. ?Hu ya “smol grup blong ol sipsip” we Jisas i tokbaot, mo wanem stret namba blong olgeta?\n23 Bifo we Jisas i ded, hem i talem long ol disaepol blong hem se: “Mi mi stap go blong mekemrere wan ples blong yufala.” (Jon 14:2) Hemia i soemaot se sam man blong hem bambae oli go stap wetem hem long heven. ?Hamas man bambae oli go long heven? Jisas i talem se wan “smol grup blong ol sipsip” nomo. (Luk 12:32) Aposol Jon i talem stret namba blong olgeta. Long vison, hem i luk Jisas i “stap stanap long Hil Ya Saeon [long heven], mo i gat wan handred foti fo taosen man oli stap wetem hem.”—Revelesen 14:1.\n24 ?Wetaem ol 144,000 Kristin ya bambae oli go long heven? Baebol i talem se, samting ya bambae i hapen afta we Jisas i stat blong rul long heven. (1 Korin 15:23) Jisas i stap rul naoia, taswe plante long ol 144,000 Kristin ya oli go long heven finis. Taem ol narafala we oli stap yet long wol oli ded, wantaem nomo oli go long heven. Be bighaf blong ol man, bambae oli laef bakegen long Paradaes long wol.\n25. Long nekis japta, ?bambae yumi tokbaot wanem?\n25 !I no longtaem, Jehova bambae i mekem ol dedman oli laef bakegen, mo bambae i finisim ded blong olwe! (Ridim Aesea 25:8.) ?Be olgeta we oli go long heven, bambae oli mekem wanem? Baebol i talem se bambae oli rul wetem Jisas long Kingdom. Long nekis japta, bambae yumi tokbaot Kingdom ya.\n^ par. 9 Baebol i tokbaot sam narafala taem we man i laef bakegen: yangfala, olfala, man, woman, man Isrel, mo man blong narafala kantri. Yu save ridim ol stori ya long 1 King 17:17-24; 2 King 4:32-37; 13:20, 21; Matiu 28:5-7; Luk 7:11-17; 8:40-56; Ol Wok 9:36-42; 20:7-12.\n1: JEHOVA BAMBAE I FINISIM DED\n“Laswan blong ol enemi ya we hem bambae i winim olgeta, hemia ded.”—1 Korin 15:26\nTaem wan famle no fren i ded, ?Baebol i givhan olsem wanem?\n2 Korin 1:3, 4\nTaem wan famle no fren i ded, yumi harem nogud tumas from we yumi no save givhan long hem. Be Baebol i leftemap tingting blong yumi.\nAesea 25:8; 26:19\nJehova i gat paoa blong finisim ded. Mo bambae hem i mekem ol dedman oli laef bakegen.\n2: DEDMAN BAMBAE I LAEF BAKEGEN\n“Smol gel, mi talem long yu, ‘!Yu stanap!’” —Mak 5:41\n?From wanem yumi bilif long laef bakegen?\nJisas i mekem Lasaros i laef bakegen.\nJisas i mekem wan smol gel i laef bakegen.\nJehova i givim paoa long Jisas blong i mekem man i laef bakegen.\nPlante man oli luk we Jisas i mekem man i laef bakegen. Ol enemi blong Jisas tu oli save se hem i gat paoa blong mekem olsem.\n3: PLANTE MILIAN DEDMAN BAMBAE OLI LAEF BAKEGEN\n“Yu bambae yu singaot mi, nao mi bambae mi ansa long yu. Bambae yu yu wantem tumas blong luk wok blong ol han blong yu.”—Job 14:13-15, NW\n?Hu olgeta we bambae oli laef bakegen?\nOl dedman we Jehova i tingbaot olgeta.\nOl Wok 24:15\nOl man we oli stret mo ol man we oli no stret.\nJehova i save nem blong evri sta long skae, taswe i no had blong hem i tingbaot evri samting long laef blong ol dedman.\n4: SAMFALA OLI GO LONG HEVEN\n“Mi mi stap go blong mekemrere wan ples blong yufala.”—Jon 14:2\n?Hu olgeta we bambae oli go long heven?\nJisas i faswan blong laef bakegen olsem wan spirit man.\nJisas i talem se wan smol grup blong ol man nomo bambae oli go long heven.\nJehova i jusumaot 144,000 man blong oli go long heven.\nI gat plante man blong God we oli mekem ol plan blong muv i go long wan narafala kantri.\nSerem Serem !Ol Dedman Bambae Oli Laef Bakegen!\nbhs jap. 7 ol pej 71-82


?Olsem Wanem Blong Dil Wetem Ol Mastik Blong Mi? | Ol Yangfala Oli Askem\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Bislama Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Fijian Finnish French Ga Georgian German Greek Greenlandic Gun Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kikamba Kikaonde Kiluba Kinyarwanda Kirghiz Kirundi Kongo Korean Lingala Lithuanian Macedonian Malagasy Malay Malayalam Maltese Mambwe-Lungu Myanmar Nepali Norwegian Nyungwe Nzema Okpe Ossetian Papiamento (Curaçao) Polish Portuguese Portuguese (Portugal) Punjabi Romanian Russian Sepedi Serbian Serbian (Roman) Sesotho (Lesotho) Setswana Shona Silozi Silozi Slovenian Solomon Islands Pidgin Spanish Swahili Swahili (Congo) Swedish Tagalog Tamil Telugu Tetun Dili Thai Tsonga Turkish Turkmen Twi Ukrainian Urhobo Vietnamese Xhosa Yoruba Zulu\n?Sipos yu bae yu mekem wanem?\nTri risen blong talemaot ol mastik blong yu\nLanem samting long ol mastik blong yu\nYu ridim samting we i hapen long Karina, mo traem tingbaot sipos samting ya i hapen long yu. ?Sipos yu bae yu mekem wanem?\nKarina: “Mi stap ron long trak i go long skul be mi spid tumas, mo wan polis i stopem mi mo hem i talem se bae mi pem wan faen. !Mi harem nogud tumas! Mi talem long Mama, mo hem i talem se mi mas talem long Papa, be mi no wantem mekem olsem.”\nOpsen A: Yu no talemaot mo yu hop se Papa bambae i neva faenemaot.\nOpsen B: Yu talemaot stret samting we i hapen.\nMaet yu harem se i isi moa blong jusum Opsen A. Ating, mama blong yu bambae i ting se yu talemaot mastik blong yu finis long papa. Be yu mas tingbaot se, oltaem i gat gudfala frut i kamaot taem yu talemaot mastik blong yu, nating se oli kasem yu long trak from yu spid tumas o yu mekem wan narafala mastik.\n1. From hem i stret samting blong mekem. Baebol i talem se oltaem ol Kristin oli mas: “mekem i stret nomo long olgeta samting.”—Hibrus 13:18.\n“Mi traehad blong tok tru oltaem, akseptem nomo taem mi mestem wan samting, mo talemaot kwiktaem mastik blong mi.”—Alexis.\n2. From ol man oli glad moa blong fogivim man we i talemaot ol mastik blong hem. Baebol i talem se: “Sipos yu stap traem haedem ol sin blong yu, bambae yu no save win long laef blong yu. Be sipos yu tanem tingting blong yu, nao yu talemaot ol sin ya blong yu long Hae God, mo yu gowe long olgeta, hem bambae i gat sore long yu.”—Ol Proveb 28:13.\n“Man we i rere blong talemaot mastik blong hem, hem i man we i no fraet. Man olsem ol man bambae oli trastem hem from we oli luk se hem i no haedem samting. Taem yu talemaot mastik blong yu, yu mekem se wan nogud samting i kam gudfala samting.”—Richard.\n3. Samting we i moa impoten se, yu mekem Jehova God i glad. Baebol i talem se: ‘Jehova i no laekem nating ol man we oli stap trikim narafala. Be Hem i trastem ol stret man, mo i stap fren wetem olgeta.’—Ol Proveb 3:32, NW.\n“Afta we mi mekem wan bigfala mastik, mi luksave se mi mas go talemaot. Jehova i no save blesem mi sipos mi no mekem ol samting olsem we hem i wantem.”—Rachel.\n?Karina i mekem wanem? Hem i no talemaot long papa blong hem faen we hem i pem long polis. Be samting ya i no save haed olwe. Afta long wan yia, papa blong hem i faenemaot. Karina i talem se: “Mi kasem bigfala trabol taem papa i faenemaot, mama blong mi tu i kros se mi no mekem samting we hem i talem.”\n?Yumi lanem wanem?: Karina i talem se: “Problem i kam mowas taem yu haedem ol mastik. Mo wan dei, bae yu kakae frut blong hem.”\nEvriwan i mekem mastik. (Rom 3:23; 1 Jon 1:8) Taem man i talemaot mastik blong hem, hemia i soemaot se hem i gat tingting daon, mo i kam bigman long tingting.\nNarafala samting hemia, blong lanem lesen from mastik we yu mekem. Be sore tumas, plante yangfala oli mestem janis ya. Maet oli gat sem tingting olsem wan yangfala ya we nem blong hem Priscilla. Hem i talem se: “Tingting blong mi i foldaon bigwan from ol mastik we mi stap mekem. From we mi gat rong tingting long mi wan, ol mastik blong mi oli olsem wan bigfala baden we mi no save karem. Mi harem nogud tumas nao mi gud blong nating nomo.”\n?Yu yu harem olsem samtaem? Sipos yes, traem tingbaot samting ya: sipos yu stap gohed blong tingbaot ol mastik we yu mekem bifo, hemia i olsem we yu stap draevem wan trak, be ae blong yu i stap long glas we i blong lukluk i go biaen. Sipos yu stap tingting tumas long ol mastik we yu mekem bifo, bambae yu harem se yu yu nating nomo nao bambae yu no naf blong fesem ol trabol we i stap kam.\nYu traem gat wan stret tingting long yu wan\n“Yu traem tingbaot ol mastik blong yu, mo lanem lesen blong yu no mekem sem samting bakegen. Mo yu no mas tingbaot olgeta tumas, sipos no bambae i spolem yu.”—Elliot.\n“Mi luk ol mastik blong mi, olsem wan rod blong tijim mi blong mi no moa mekem sem mastik bakegen. Sipos yu mekem olsem, bambae yu kam wan bigman long tingting.”—Vera.\n“Sam man oli save harem nogud bigwan from ol mastik blong olgeta, be sam narafala oli no kea nating. I moa gud blong stap long medel—tingbaot ol mastik blong yu be i no bitim mak mo lanem blong no mekem sem mastik bakegen.”—Connor.\n“Taem ol man blong resis oli foldaon, oli lego flas tingting blong olgeta mo oli yusum paoa blong olgeta blong girap bakegen. Hemia nao samting we yu mas mekem taem yu mekem wan mastik. Taem yu lanem lesen long ol mastik blong yu mo yu yusum paoa blong yu blong kamgud bakegen, nao fasin blong yu i stap kam gud moa i bitim bifo.”—Dami.\n“I gud blong rimemba ol mastik blong i givhan long yu. Yu lanem lesen nao yu no moa mekem sem mastik bakegen. Yu no letem ol nogud memori oli kavremap yu olsem wan blak klaod. Yu mas tingbaot lesen we yu lanem mo yu gohed long laef blong yu.”—Zipporah.


Kasem Taem Yumi Mit Bakegen - I Kam long Presiden Tomas S. Monson\nEpril 2013 | Kasem Taem Yumi Mit Bakegen\nKasem Taem Yumi Mit Bakegen\nMi prea se Lod bae i blesem mo kipim yufala, ol brata mo sista blong mi. Bae promes pis blong Hem i stap wetem yufala, naoia mo olwe.\nOl brata mo sista blong mi. Hem i wan gudfala konfrens we yumi bin gat ia. Mi save se yufala i agri wetem mi, se ol mesej ia oli givim insperesen. I tajem hat blong yumi, mo testemoni blong yumi long saed blong tabu wok ia i kam strong moa taem yumi bin filim Spirit blong Lod. Bae yumi tingbaot wanem yumi bin harem long tufala dei ia blong longtaem. Mi askem strong long yufala blong stadi moa long ol mesej ia taem bae oli printim olgeta long magasin blong Ensign mo Liahona.\nMifala i talem tangkyu long wanwan long yufala we i bin givim toktok, mo tu, long yufala we i givim prea. Antap long hemia, miusik i leftemap tingting mo givim insperesen. Mifala i lavem naes Tabenakol Kwaea mo talem tangkyu long evri narawan we i bin givim miusik tu.\nMifala i joen blong talem tangkyu long olgeta presidensi mo bod blong jeneral Yang Woman we oli bin rilis yestedei. Seves blong olgeta i bin gud tumas mo strong tingting blong olgeta i fulwan.\nYumi bin sastenem, taem yumi leftemap han, ol brata mo ol sista we oli bin singaotem olgeta long ol niu posisen long taem blong konfrens ia. Yumi wantem evriwan blong save se yumi stap lukluk fored blong wok wetem olgeta long wok blong Masta.\nYumi wan Jos we i stap raon long wol, ol brata mo sista. Membasip blong yumi, i stap raon long wol ia. Mi askem strong long yufala blong stap ol gud sitisen blong ol nesen we yufala i stap long hem mo stap ol gud neiba long ol komuniti blong yufala, mo go aot long olgeta blong nara fet, mo tu, long jos blong yumi. Bae yumi gat gud fasin, mo stap kaen mo gat lav, long olgeta we oli serem ol semfala bilif mo standet blong yumi. Sevya i tekem long wol ia, wan mesej blong lav mo gud tingting long evri man mo woman. Bae yumi folem eksampol blong Hem oltaem.\nMi prea se bae yumi luksave ol nid blong olgeta raon long yumi. I gat sam, speseli ol yangfala, we oli stap fulwan insaed long drag, fasin nogud long saed blong seks, ponografi mo sam moa bakegen. I gat olgeta we oli stap olgetawan, wetem olgeta wido mo man wido, we oli wantem tumas blong man i tekem kea long olgeta. Bae yumi rere oltaem, blong stretem han blong help mo givim wan hat blong lav.\nYumi stap long wan taem blong histri blong wol we i gat plante had jalenj, be tu, ol bigfala janis mo risen blong stap glad. Yes, i gat ol taem ia taem yumi fesem harem nogud, hat i soa, mo ol nogud taem long laef blong yumi. Be, sapos yumi putum tras blong yumi long Lod, bae Hem i helpem yumi tru long ol hadtaem blong yumi, nomata wanem hadtaem. Man we i raetem Ol Sam i talem gud: “Bae yu krae blong wan ful naet, be glad i stap kam long moning.”1\nOl brata mo sista. Mi wantem yufala i save se mi talem tangkyu tumas from gospel blong Jisas Kraes, we i kambak long ol las dei ia tru long Profet Josef Smit. Hem i olsem ki blong hapines blong yumi. Bae yumi gat tingting i stap daon mo stap prea, mo gat fet se Papa blong yumi long Heven bae i lidim mo blesem yumi long laef blong yumi.\nMi talem witnes mo testemoni blong mi se God i stap laef, se Hem i stap harem ol prea blong hat we i stap daon. Pikinini blong Hem, Sevya mo Ridima blong yumi, i toktok long wanwan long yumi: “Yufala i luk. Mi stap stanap long doa, mi stap kilkilim doa, Sipos wan man i harem tok blong mi, i openem doa, bae mi kam insaed, mi kakae wetem hem.”2 Bae yumi bilivim ol toktok ia mo tekem ful janis blong promes ia.\nTaem konfrens ia i stap finis, mi askem ol blesing blong heven blong stap wetem wanwan long yufala. Bae hom blong yufala i fulap wetem pis, gud taem, gud fasin mo lav. Bae oli fulap wetem Spirit blong Lod. Bae yu fidim mo fidim gud ol testemoni blong yumi long saed blong gospel, blong oli stap olsem wan proteksen agensem ol nogud fasin blong Setan.\nKasem taem yumi mit bakegen long sikis manis taem, mi prea se Lod bae i blesem mo kipim yufala, ol brata mo sista blong mi. Bae promes pis blong Hem i stap wetem yufala, naoia mo olwe. Tangkyu from ol prea blong yufala from mi mo evri Jeneral Atoriti. Mifala i glad tumas long yufala. Long nem blong Sevya mo Ridima blong yumi, we yumi stap givim seves long hem, amen.\nfasin blong pemaot man\nD. Tod Kristofeson\nOl Tabu Ples blong Yufala\nAn M. Dib\nOl Sam 30:5.\n“Bambae Mi Stap Wetem Yu Oltaem, we Neva Bambae Mi Lego Yu Samtaem”


Tingting blong yumi i olsem se wol i stap long tufala haf. Maet yumi ting se wan haf long wol ya i gat ol rijman long hem, mo narawan haf i gat ol puaman long hem. Be plante man oli no rij mo oli no pua tu. Maet yumi ting se wol ya, long wan haf i gat ol bos, mo long narafala haf i gat ol man blong wok. Be plante man oli no bos mo oli no man blong wok tu. Maet yumi ting se wol ya i gat ol skulman mo ol manbus long hem nomo. Be plante skulman oli no waes, mo plante manbus oli waes.\nSamting ya i soemaot se sapos yumi divaedem wol ya long tufala haf or trifala haf, maet tingting blong yumi i no stret. Be Jisas i bin divaedem wol ya long tufala haf nomo, se (1) ol man we bambae oli kasem ded from oli folem rod blong Setan, mo (2) ol man we bambae oli kasem laef from oli folem rod blong Jisas. Tingting ya i stret tru.


Poen blong From Wanem long Saed blong Prishud Seves - I Kam long Presiden Dita F. Ukdof\nTaem yumi andastanem from wanem gospel mo from wanem prishud, bae i helpem yumi blong luk tabu stamba tingting blong evri samting.\nMi laekem tumas gudfala janis ia blong mit wetem ol brata blong prishud mo stap glad wetem yufala long sapraes mo naes samting blong gospel blong Jisas Kraes. Mi presem yufala from fet blong yufala, ol gudfala wok blong yufala, mo blong gohed blong stap stret mo gud fasin blong yufala.\nYumi serem wan semmak samting we i holemtaet yumi, long wei ia we evriwan long yumi i bin kasem odinesen blong prishud blong God tru long olgeta we oli kasem tabu prishud atoriti mo paoa. Hemia i no wan smol blesing. Hem i wan tabu responsabiliti.\nPaoa blong From Wanem\nI no longtaem i pas mi bin stap tingting long tufala bigfala koling we mi bin kasem olsem wan we i kasem prishud insaed long Jos.\nFaswan long ol koling ia, i kam taem mi bin wan dikon. Mi bin go, wetem famle, long branj blong Jos long Frankfet, Jemani. Mifala i bin gat blesing blong gat plante gudfala pipol long smol branj blong mifala. Wan i branj presiden blong mifala, Brata Landsuls. Mi bin laekem hem tumas, nomata i luk se oltaem hem i series, ofisol, mo oltaem i dresap long wan dak sut. Mi tingbaot taem we mi bin stap olsem wan yang man, mi stap mekem fani wetem ol fren blong mi abaot olfala stael blong branj presiden blong mifala.\nI mekem mi laf blong tingting long hemia naoia, from se hem i posibol se ol yut blong Jos tedei oli lukluk mi long semfala wei ia nao.\nLong wan Sandei, Presiden Landsuls i bin askem mi sapos hem i save toktok wetem mi. Fas tingting blong mi i, “Wanem nao mi mekem i rong?” Maen blong mi wok hariap mo i raonem plante samting we ating mi bin mekem, we i save givim insperesen blong gat branj presiden-dikon toktok ia.\nPresiden Landsuls i invaetem mi long wan smol klasrum—japel blong mifala i no gat wan ofis blong branj presiden—mo long ples ia hem i givim wan koling long mi blong stap olsem presiden blong kworom blong ol dikon.\n“Hemia i wan impoten posisen,” hem i talem, mo hem i tekem taem blong hem mo talemaot from wanem. Hem i bin eksplenem wanem we hem mo Lod i wantem mi blong mekem, mo olsem wanem bae mi kasem help.\nMi no tingbaot tumas samting we hem i talem, be mi tingbaot gud olsem wanem mi bin filim. Wan Spirit we i tabu mo i kam long heven i bin fulumap hat blong mi taem hem i stap toktok. Mi save filim se hemia i Jos blong Sevya. Mo mi bin filim koling we hem i givim i kam tru long Tabu Spirit. Mi tingbaot se mi bin wokbaot i go aotsaed long smol klasrum ia, mi filim mi tolfala moa bitim bifo.\nKolosap 60 yia i pas nao, stat long dei ia, mo mi stap holemtaet gud yet ol filing ia blong tras mo lav.\nTaem mi stap tingtingbak long eksperiens ia, mi stap traem blong tingbaot se hamas dikon i gat insaed long branj blong mifala long taem ia. Long tingting blong mi, mi biliv se i bin gat tu. Be ating namba ia i ova tumas.\nBe hemia i no wan samting long mi se i gat wan dikon o twelef. Mi bin filim se mi gat ona, mo mi bin wantem blong wok long ful paoa blong mi mo no mekem branj presiden o Lod i harem nogud.\nMi luksave naoia se, branj presiden bae i save mekem samting olbaot nomo taem hem i bin singaotem mi long posisen ia. Hem i save talem nomo long mi aotsaed long klasrum, o long taem blong prishud miting blong mifala,